“Олигарх”дан тортиб олинган автомобиллар музейдан ўрин олади\nДмитрий Лим шахсий гаражида ўнлаб кўҳна автомобиллар топилган.\nТошкентдаги бир нечта улгуржи бозорларнинг собиқ эгаси¸ ҳозирда қидирувда бўлган тадбиркор Дмитрий Лимга тегишли безак ашëлари¸ артефакт ва ретро автотранспортлар коллекцияси музейга топшириладиган бўлди.\nТадбиркордан мусодара қилинган ва бир қисми музейга топшириладиган¸ мол-мулк¸ олтин безак ашëлари¸ ҳамда нодир автомобилларнинг рўйхати 2 варақ ва 10 иловадан иборат ҳужжатга жо бўлгани айтилмоқда.\nБу ҳужжатни ўз кўзи билан кўрган Озодлик манбасига кўра¸ Дмитрий Лим жамламасидаги 77 ретро автомобил янги ташкил қилинадиган музейдан ўрин олади.\nДмитрий Лим йиққан эски автомобиллар Ўзбекистонда илк бора ташкил қилинаëтган Ретро автомобил ва мотоцикллар музейининг асосий коллекциясидан ўрин оладиган бўлди.\nАйни пайтда Дмитрий Лимдан тортиб олинган қадимий ашë ва автомобиллар Ўзбекистон маданият ва спорт ишлари вазирлигининг санъатшунослари тарафидан ўрганилмоқда.\nТошкент олигархларидан бирининг ҳовлиси\n(Дмитрий Лим уйида ўтказилган тинтув туширилгани айтилган бу видеони Озодлик муштарийларидан бири таҳририятимизга юборган эди.)\nВазирликнинг музейлар бўлимида ишловчи санъатшунос аëл¸ исми айтилмаслик шарти билан, баъзи тафсилотларни Озодликка маълум қилди.\nСуҳбатдошга кўра, Ўзбекистонда шу пайтгача ретро автомобиллар музейи бўлмаган. Ўзбекистон Давлат санъат музейида эса бундай автомобилларга оид бўлим мавжуд эмас. (Шундай бўлимлар Эрмитаж¸ Лувр¸ Тўпқопи каби санъат музейларида мавжуд.)\nШу боис давлат тасарруфидаги алоҳида бинодан иборат ретро автомобил ва мотоцикллар музейи ташкил қилиш ғояси туғилди дея маълум қилди ўзбекистонлик санъатшунос.\nШу пайтгача Ўзбекистон музейларида хонларга оид извош ҳамда аравалар экспонат ўлароқ сақлаб келинган¸ аммо автомобиллар бўлмаган дейди суҳбатдош.\nЎзбекистонда ретро автомобиллар музейи ташкил қилиниш юзасидан фикр сўраб Ўзбекистон Давлат Санъат музейига қўнғироқ қилдик.\nЎзини музей директори деб таништирган, лекин исмини айтишдан бош тортган киши Озодлик билан қисқа суҳбатда янги музей ҳақида ҳеч бир шаклда изоҳ бера олмаслигини узил кесил билдирди. "Бу масала билан маданият ва спорт ишлари вазирлигининг таҳлилий бўлими шуғулланади", деди директор.\nЎзбекистон Давлат санъат музейидаги кўп экспонатлар мусодара қилинган асарлардан иборат экани айтилади.\nЎзбекистон Давлат Санъат музейида коллекция асосини ташкил қилувчи рус классик рангтасвир асарлар ўз вақтида Туркистон Генерал Губернатори Кауфманга ва бошқа чор амалдорларига тегишли бўлган.\nЧор Россияси тугатилиб¸ бу худудларда СССР ташкил топгач хон¸ амир ва губернаторларга оид безак ашëлари¸ осори атиқалар мусодара қилиниб, музей фондларидан ўрин олган.\nЎзбекистон Давлат санъат музейида сақлануви зарбоб тўн ва қиличлар коллекцияси бир вақтлар Амир Олимхонга тегишли бўлган.\nАмир Олимхон Афғонистонга қочганидан кейин эса, бу коллекция Ўзбекистон Давлат санъат музейи ихтиëрига ўтди.\nМузей коллекцияси мусодара қилинган асарлар ҳисобига йиллар мобайнида кўпайиб боргани кузатилди.\nЎзбекистоннинг амалдаги қонуни ҳам қадимий ашëлар (гилам¸ картина¸ заргарлик ва қандакорлик буюмлари) чет элга олиб чиқиладиган бўлса, махсус рухсатнома расмийлаштирилмоғи керак.\nБундай рухсатга эга бўлмаган асарлар контрабанда дея малакаланиб божхоначилар тарфидан мусодара қилинади.\nАна шундан кейин бу асарлар қийматига қараб маҳаллий музейлар фондига ўтказиб берилади.\nМусодара ва адолат мезонлари\nЎзбекистон музейларидан ўрин олган қадимий ашëлрар собиқ Совет даврида эгаларидан мусодара қилинган.\nМусодара қилишда адолат мезонларига амал қилинмагани қайта-қуриш¸ ошкоралик даврида эълон қилинган ҳужжатлардан маълум бўлган эди.\nКоммунистик ўтмишга эга бўлган Болтиқ бўйи давлатлари ва Шарқий Европада бугунга келиб асоссиз мусодара қилинган асарлар эгаларига қайтарилган.\nЎзбекистоннинг яқин тарихида фақат бир ҳолатда ноëб мулкнинг эгасига қайтарилгани факти мавжуд.\n1991 йилда Ўзбекистон Давлат тарих музейига оид бўлган Халифа Усмон Қуръон китоби Ўзбекистон мусулмонлари ихтиëрига қайтариб берилган эди.\nЯна Лим мероси ҳақида\nБир пайтлар “Караван холдинг” ширкати ўзагини ташкил қилган бозорларнинг собиқ эгаси Дмитрий Лимнинг давлатга етказган зарари Ўзбекистон прокуратураси тарафидан 607 миллиард 410 миллион 410 минг 970 сўм дея билдирилган.\nБу сумма¸ Озодлик манбаси танишган ҳужжатга кўра¸ Тошкентдаги “Ипак йўли” банкига ва Тошкент шаҳар ҳокимлигига ўтказилиши керак.\nЛимга оид бино ва қурилмалар давлат балансига ўтказилади.\nНоëб деб топилмаган 15 та янги автомобил эса божхона қўмитасига ўтиши билдирилган.\nИслом Каримов бу фикрни ундан кейин ҳам бир неча марта такрорлади ва кейинги 2-3 йил ичида ўзбекистонлик бир қанча йирик мулкдорлар, бизнесменларга нисбатан жиноий ишлар қўзғатилиб, баъзилари ўз сармояларию корхоналаридан ажрагани бу тамойилнинг амалга кўчганини кўрсатади.\nБу тамойил амалга оша бошлаган 2009 йилда ҳибсга олинишдан қўрққан Дмитрий Даценович Лим Ўзбекистонни тарк қилган эди. Ҳозирда Ўзбекистон расмийлари томонидан қидирувда бўлган Лимнинг қаерда экани номаълум.


Ўзбекча моделлик йўли - подиум ўрнига кушхона\n26 октябр 2021, Тошкент вақти: 15:56\nБугун Ўзбекистондаги аксар ëш ва келишган қизларни¸ моделлик ваъдаси билан алдаш жиноятчиларнинг синалган усулига айланиб қолган.\nЎзини Ўзбекистон ва Қозоғистонда фаолият кўрсатувчи моделлик агентлиги раҳбари деб таништирган Темур исмлик йигит¸ келишган¸ соғлом қизларга пул ва шуҳрат ваъда қилиб¸ уларни тана аъзолари донори сифатида пуллашга уринганда қўлга олинди.\nРоссия милицияси ходимлари 18 яшар Карина исмли қизни Москвада сотиб юборишга уринган тошкентлик йигитни қўлга олди.\n29 яшар Тимур исмли Ўзбекистон фуқароси бўлган соғлом қизни Россияга алдаб олиб бориб¸ унинг ички аъзоларини интернет орқали сотиш эвазига катта пул ишлашга уринган пайтда қўлга олинди.\nОзодлик билан суҳбатда Москва шаҳар жануби-ғарбий округи Ички ишлар бошқармасининг информация ва жамоатчилик билан алоқалар гуруҳи нозири¸ милиция майори Юрова Ирина Юрьевна ушбу воқеа тафсилотларига ойдинлик киритади.\nЮрова Ирина: Карина исмлик 18 яшар тошкентлик қизнинг жонли товарга айланишига сал қолди.\nБу қизни унинг ҳамюрти¸ аниқроғи ўзини моделлик агентлиги директoри деб таништирган 29 яшар Темур сотмоқчи бўлган. Айбланувчи Темур ўзининг моделини 50 минг еврога баҳолаган. У интернетдаги потенциал мижозга соғлом одамнинг тана аъзоларини олишни таклиф қилган.\nКарина Темурнинг бу тариқа у орқали пул ишламоқчи бўлганлигига ҳалигача ишона олмаяпти. Бу йигитни у тахминан бир йилдан бери таниркан. Темур Каринанинг ота-онасини қобилиятли қизларига пойтахт модел бизнесида ўз ўрнини топишга ëрдам беришини айтиб¸ уларни ишонтирган.\nТирик инсоннинг тана аъзолари донори сифатида таклиф қилиниши Москва шаҳар ИИБнинг жануб-ғарбий округи тезкор ходимлари ўтказилган тезкор тадбирдан кейин маълум бўлди.Ўз "товари"ни интернетда тақдим қилган сотувчи савдо қилишга ҳам улгурган ва бошида модел учун 100 минг евро сўраган.\nБундан ташқари¸ Темур агар яна имконият бўлиб қолса¸ яна бир неча одамни сотишга тайëр бўлган. Темурга қизларни сотиш ҳақида яна бир бор ўйлаб кўриш тўғрисида уч-тўрт кун муҳлат берилган бўлса ҳам¸ у ўз қарорида қатъий бўлган. Учрашувни Москва шаҳрининг Ленин проспектидаги ресторанлардан бирига тайинлашган. Ҳеч нарсадан шубҳа қилмаëтган ëш моделга Темур у ерда унинг иши учун келишув имзоланишини айтган. Каринага катта гонорар беришлари ва иш берувчи унинг бир неча соатлик ишга чидай олишига ишонч ҳосил қилиши учун у ўзининг соғлиги ҳақида барча тиббий маълумотларни келтириши кераклиги айтилган.\nАгар Карина ҳақиқий сотиб олувчининг қўлига тушиб қолганида¸ унинг тақдири нима билан якун топган бўлишини англаш қийин эмас. Ҳозирги пайтда айбланувчига Россия федерацияси Жиноят кодексининг одам савдосига оид 127 моддаси билан жиноий иш қўзғатилган.\nОзодлик: Айбланувчига фақат бир модда билан айблов қўйилган-а?\nОзодлик: Агар унинг жинояти ўз тасдиғини топса¸ унга қандай жазо тайинланади?\n- Тўхтаб туринг. Мен ҳозир Кодексни очиб қарайман ва сизга айтаман. Бундай ҳолат бўйича уч йилдан 10 йилгача озодликдан маҳрум қилиш кўзда тутилган.\nОзодлик: Темур ўз айбини тан олаяптими?\n- Темурнинг айтишига қараганда¸ Қозоғистонда¸ Ўзбекистонда унинг модел агентликлари бор. У Москвада ҳам ўзининг модел агентлигини очмоқчи бўлган. Бунинг учун унга шошилинч тарзда пул керак бўлган ва бу ишга қўл урган.\nОзодлик: Демак¸ Темур бу қизни сотмоқчи эканини тан олган?\n- Шунақа десак ҳам бўлади.\nОзодлик: Демак¸ тан олди-а?\n- Биласизми¸ мен у билан шахсан гаплашмаганман.\nОзодлик: Бу москвалик тезкор ходимлар дуч келган биринчи ҳолатми? Яъни ўзбекистонлик шахснинг тирик одамни товар сифатида сотмоқчи бўлганига оид биринчи ҳолатми?\n- Мен билмадим. Мен бу ҳақда ҳеч нарса дея олмайман¸ дейди Озодлик Москва шаҳар жануби-ғарбий округи Ички ишлар бошқармасининг информация ва жамоатчилик билан алоқалар гуруҳи нозири¸ милиция майори Юрова Ирина Юрьевна Озодлик билан суҳбатда.


Ямомада Ҳанифа водийсида Зайд ибн Хаттоб ва бошқа саҳобаларга оид уйдирма қабрлар (1)\nBy Зубайр Исмоил on 06/26/2021 МАҚОЛАЛАР ҚАБРИСТОНГА ОИД ҲУКМЛАР\nШайх Сулаймон ибн Саҳмон раҳимаҳуллоҳ айтди: «Шайх Муҳаммад ибн Абдулваҳҳоб раҳимаҳуллоҳ ва у кишининг издошлари тарафидан қабрлар устига қурилган биноларни бузиш жорий этилди. Жумладан, қабристон ичида Зайд ибн Хаттоб разияллоҳу анҳуга тегишли экани иддао қилинадиган қабр устига барпо этилган масжид ҳам бузиб ташланди.\nАслида у (жойда Зайд ибн Хаттобнинг қабри борлиги) очиқ ёлғондир. Чунки Зайд разияллоҳу анҳу ва бошқа шаҳидлар ўрни номаълумдир. Билингани шуки, Расулуллоҳ саллаллоҳу алайҳи ва салламнинг Мусайлимага қарши урушиб шаҳид бўлган саҳобалари шу водийда ўлдирилган. Бироқ уларнинг қабрлари ўрни бошқаларнинг қабрларидан алоҳида маълум эмас. Шунингдек, Зайднинг қабри ҳам бошқа қабрлардан ажратиб олинмаган. Балки айрим шайтонлар ёлғон тўқиб, одамларга: «Мана бу Зайднинг қабри» деб айтишган. Одамлар унинг фитнасига учиб, қабр зиёратига барча юртлардан оқиб кела бошлади. Шундай қилиб, қабр олдида тўпланган катта оломон ундан ҳожатларини раво қилиш ва муаммоларини аритишни сўрар эди. Шунинг учун ҳам Шайх Муҳаммад ибн Абдулваҳҳоб раҳимаҳуллоҳ Аллоҳ ва Расули саллаллоҳу алайҳи ва салламнинг буйруқларига эргашиб, мазкур қабр устига қурилган сағана ва қабристонда жойлашган масжидни бузиб ташлади. Зеро, шариат қабрларни текислашга буюргани ва улар устига бино қуришдан қаттиқ қайтаргани илму маърифатдан озроқ насибаси бор ҳеч бир кишига сир эмасдир».\nДарҳақиқат, тарихчилар Зайд ибн Хаттоб разияллоҳу анҳу қатл этилган қишлоқни белгилашда ихтилофга бордилар.\nАбул Аббос ал-Балозурий айтади: «Менга Муҳаммад ибн Сумол шайхларидан ривоят қилиб сўзлаб беришича, боғда кўп одам ўлгани сабабли у «Ўлим боғи» деб аталган.\nМаъмун халифалиги даврида Қайс қабиласи мавлоси Исҳоқ ибн Абу Хамиса у ерда масжид қурган. Ўшанда боғ «Убоз» деб аталар эди».\nТабарий айтади: «Холид ибн Валид Ямома жангидан фориғ бўлгач, Ямома водийларидан бири бўлган «Убоз» водийсида тўхтади ва ўша ерда одамлар билан учрашди. Сўнг Ямоманинг «ал-Вабр» деб аталадиган яна бир водийсига кўчиб ўтди ва ўша ерга жойлашди».\nАбу Муҳаммад ал-Ҳамадоний айтади: «Тепароғида «Убоз» деб аталадиган қишлоқ бор. Ўша ерда Холид ибн Валид билан Бани Адий ибн Ҳанифа уруғидан бўлган Мусайлима ўртасида тўқнашув бўлиб ўтган».\nАбул Ҳасан Раққом ал-Басрий айтади: «Холид йўл босиб, «Убоз» деб аталадиган қишлоққа етиб келди ва аскарларини ўша ерга жойлаштирди».\nИбн Сида айтади: «Убоз Ямомадаги хурмо ва экинлари мўл бўлган ирзлардан биридир…\nЗайд ибн Хаттоб разияллоҳу анҳу ўша ерда ўлдирилгани айтилади».\nАбу Убайд ал-Бакрий айтади: «Убоз – Ямомадаги водий. Зайд ибн Хаттоб разияллоҳу анҳу ўша ерда қатл этилган».\nИбн Мунқиз айтади: «Расулуллоҳ саллаллоҳу алайҳи ва саллам саҳобаларидан Баро ибн Молик разияллоҳу анҳу ҳам Мусайлима Каззобга қарши урушга қатнашади. Жангда Мусайлиманинг аксар ҳамроҳлари ўлдирилади, улардан етти минг нафари «Ўлим боғи»га қочади. У жойда жуда кўпчилик ўлгани сабабли «ўлим боғи» деб аталган, аввалги номи «Убоз» бўлган…».\nАбу Абдуллоҳ ал-Ҳамавий айтади: «Убоз – Ямомадаги водий «Ал-ирз»да жойлашган қишлоқ номи. У ердаги каби узун хурмо дарахтлар бошқа ҳеч қаерда кўрилмаган. Холид ибн Валид разияллоҳу анҳунинг Мусайлима Каззобга қарши уруши ўша ерда бўлиб ўтган».\nИбн Манзур айтади: «“Убоз” Ямомадаги хурмо ва экинлари мўл бўлган водийлардан биридир…\nАйтишларича, Зайд ибн Хаттоб ўша ерда қатл этилган».\nАбдулмўмин ал-Бағдодий айтади: «Убоз – Ямома водийсидаги бир қишлоқ исми. Холид разияллоҳу анҳунинг Мусайлимага қарши жангги ўша ерда бўлиб ўтган».\nМуҳаммад ал-Ҳимярий айтади: «Убоз – Ямомада Бани Ҳанифага оид қишлоқлардан бири. Холид ибн Валид разияллоҳу анҳу ва Мусайлима ўртасидаги жанг ўша ерда бўлган».\nЗабидий айтади: «Ёқут деди: “У ердагидан кўра узунроқ хурмо дарахтлари бошқа ҳеч қаерда кўрилмаган”. Яна айтади: “Холид ибн Валиднинг Мусайлима Каззоб билан жангги ўша ерда бўлиб ўтган…”\n«Ал-лисон»да ушбуни қўшимча қилади: “Айтишларича, Зайд ибн Хаттоб разияллоҳу анҳу ўша ерда ўлдирилган”».\nИбн Булайҳид айтади: «Убоз ҳақида Ёқут бундай деган: “У Ямома водийсидаги қишлоқ. У ернинг хурмо дарахтларидан узунроқ хурмолар бошқа ҳеч қаерда кўрилмаган. Холид ибн Валиднинг Мусайлима Каззоб билан тўқнашуви ўша ерда бўлиб ўтган…”\nБакрий «Убоз» ҳақида сўзлаганида буларни қўшимча қилган: “У Ямомадаги водий. Зайд ибн Хаттоб разияллоҳу анҳу ўша ерда ўлдирилган”.\nУбоз бугунга қадар шу исм билан етиб келган, бироқ у озроқ ўзгартиришга учраган. Ҳозирда у «Бувзо» деб айтилади.\n«Ал-муъжам» муаллифи ёзган: “У ернинг хурмо дарахтларидан узунроқ хурмолар бошқа ҳеч қаерда кўрилмаган” деган хурмо дарахтларидан ҳозирда фақат илдизлари қолган. Бу водий селлари «Ал-жубайла» водийсига бориб қуйилади».\n «Аллоҳга ҳамд бўлсинким, аввало Аллоҳнинг фазли, сўнг Шайх Муҳаммад раҳимаҳуллоҳнинг даъвати сабабли у жойлар унутилиб кетди. Аллоҳ у кишини биз ҳамда барча мусулмонлар номидан чиройли мукофотласин». Шайх Ибн Боз раҳимаҳуллоҳ. «Мажмуъ ал-фатово», 8/19.\n Шайх Сулаймон ибн Саҳмон раҳимаҳуллоҳ (вафоти: 1349 ҳ.). «Аз-зиё аш-шориқ фий радди шубуҳот ал-мозиқ ал-мориқ», 126-бет. Муҳаққиқ: Абдуссалом ибн Баржас (вафоти: 1425 ҳ.). Илмий тадқиқотлар ва фатво идоралари бош бошқармаси нашри, бешинчи нашр, 1414 ҳ.й.\n «Убоз – «Ал-ирз» жилғаларидан бири бўлган ва унинг юқори қисмида жойлашган, ҳозирда «Бавзо» деб аталадиган водий. Унинг яқинида «ал-Ҳудайдир» деб аталадиган бошқа водий бор. Илгари у «Ҳаддор» номи билан маълум бўлган. Мусайлима Каззоб ўша ерда туғилган». (Муаррих Ҳамад ал-Жосир. «Мадинат ар-Риёз абра атвор ат-тарих», 41-бет, 2-ҳошия. «Дор ал-малик Абдулазиз» нашриёти, 1422 ҳ.й. нашр этилган.)\n Абул Аббос Аҳмад ибн Яҳё ал-Балозурий (вафоти: 279 ҳ.). «Футуҳ ал-булдон», 1/127. Муҳаққиқлар: Абудуллоҳ ат-Таббоъ ва Умар ат-Таббоъ. «Муассасат ал-маориф» нашри, 1407 ҳ.й.\n «Тарих ат-Табарий» номи билан машҳур «Тарих ар-русул вал-мулук», 3/300-301. Муҳаққиқ: Муҳаммад Абул Фазл. «Дор ал-маориф» нашриёти, Миср, иккинчи нашр.\n Ҳасан ал-Ҳамадоний (вафоти: 334 ҳ.). «Сифат жазират ал-араб» китоби, 162-бет. Лейден шаҳрида жойлашган «Брилл» нашриётида 1884 йил чоп этилган.\n Абул Ҳасан Муҳаммад ибн Имрон ал-Абдий, Ибн Дурайднинг ҳамроҳи «ар-Раққом» номи билан танилган (вафоти: 321 ҳ.). «Китоб ал-афв вал-эътизор», 137-бет. Муҳаққиқ: Абдулқуддус Абу Солиҳ. «Дор ал-башир» нашриёти, учинчи нашр, 1414 ҳ.й.\n «“Ал-ирз” – Ямомадаги водий. Шунингдек, қишлоқлар ва сувларни ўз ичига олган ҳар қандай водий «ирз» дейилади… Шимр айтади: “Ямоманинг ирзлари унинг экинзор ва хурмозорлардан иборат обод ерларидир”». Азҳарий (вафоти: 370 ҳ.). «Таҳзиб ал-луға», 1/458. Муҳаққиқ: Абдуссалом Ҳорун (вафоти: 1408 ҳ.) в.б. «Ад-дор ал-мисрийя» нашриёти, биринчи нашр, 1384 ҳ.й.\n Али ибн Исмоил Ибн Сида (вафоти: 458 ҳ.). «Ал-муҳкам вал-муҳит ал-аъзам», 8/226. Муҳаққиқ: Абдулҳамид Ҳиндовий. «Дор ал-кутуб ал-илмийя» нашриёти, биринчи нашр, 1421 ҳ.й.\n «Муъжам мастаъжам мин асмо ал-билод вал-мавозиъ», 1/94.\n Амир Усома ибн Мунқиз (вафоти: 584 ҳ.). «Лубоб ал-одоб», 178-бет. Муҳаққиқ: Шайх Аҳмад Шокир. «Мактабат ас-сунна» нашри, 1407 ҳ.й. нашр этилган.\n Абу Абдуллоҳ Ёқут ибн Абдуллоҳ ар-Румий ал-Ҳамавий (вафоти: 626 ҳ.). «Муъжам ал-булдон», 1/60. «Дор содир» нашриёти, Байрут, 1397 ҳ.й.\n «Лисон ал-араб», 1/8.\n Абдулмўмин ибн Абдулҳақ ал-Бағдодий (вафоти: 739 ҳ.). «Маросид ал-иттилоъ ала асмо ал-амкинати вал-биқоъ», 1/8. Муҳаққиқ: Али ал-Бажовий. «Дор ал-жил» нашриёти, биринчи нашр, 1412 ҳ.й.\n «Ар-равз ал-миътор фий хабар ал-ақтор», 22-бет.\n Муҳаммад Муртазо аз-Забидий (вафоти: 1205 ҳ.). «Тож ал-арус», 18/220. Муҳаққиқ: Абдулкарим ал-Азбовий. Кувайт ҳукумати матбааси нашри, 1399 ҳ.й.\n «Саҳиҳ ал-ахбор амма фий билод ал-араб мин ал-осор», 3/47.\nAvvalgi maqolaМуҳим савол-жавоблар: 2-савол\nKeyingi maqola Сийрат: Саҳобалар чеккан азиятлар (5)


Туризм ва спорт вазири: Президент бу йил мамлакатга 1,7 млн нафар хорижий туристни жалб этишни топширди - Anhor\nAnhor Все посты Туризм ва спорт вазири: Президент бу йил мамлакатга 1,7 млн нафар хорижий туристни жалб этишни топширди\n“Зиёрат-туризмини ривожлантиришнинг долзарб масалалари” мавзусида халқаро давра суҳбати ўтказилди. Тадбирни бош вазир ўринбосари – туризм ва спорт вазири Азиз Абдуҳакимов очди, деб ёзади Kun.uz нашри.\n«Бу йил президент томонидан мамлакатга 1,7 млн нафар хорижий туристни ва 7,5 млн нафар ички туристни жалб этиш вазифаси қўйилди, бунда туристик хизматларни экспорт қилиш 350 млн долларни ташкил қилиши керак. Айтиш жоизки, ушбу миқдордан энг каттасини зиёрат туризми ташкил қилади. Мамлакатимизда 784 та ислом объекти, 19 та христиан ва 8 та буддизм маданияти мероси мавжуд. Ушбу имкониятдан фойдаланган ҳолда бу йил 700 минг нафар туристни жалб этишимиз мумкин, туристик хизматларнинг умумий ҳажми эса 130 млн АҚШ долларини ташкил қилади», – дея қайд этади Азиз Абдухакимов.\nЖорий йилда зиёрат объектларини ҳудудлар кесимида илгари суришга жами 1,1 млрд сўм, хорижда мамлакатнинг туристик салоҳиятини илгари суришга 6 млрд сўм сарфланди.


Тунлари фуқароларнинг тинчини бузиб, талончилик қилиб юрган ўсмирлар эндиликда суд олдида жавоб беради - zarnews.uz\nЖорий йилнинг октябрь ойларида 19 ёшли Элбек Р. ўзининг жиноий шериклари - 17 ёшли Шохрух В. ва Отабек Ғ., 20 ёшли Ислом И. ҳамда 19 ёшли Аброр А. билан ўзаро жиноий тил бириктириб, бир гуруҳ бўлиб, ўзганинг мулкини эгаллаш мақсадида жиноий режа тузган. Жорий йилнинг октябрь ойидан декабрь ойларигача бўлган вақт мобайнида улар фуқароларнинг телефон аппаратларини очиқдан-очиқ талон-торож қилганликлари аниқланган.\nЖумладан, 7 ноябрь куни соат 23:00 ларда жиноий гуруҳ Асака тумани Қашқар МФЙ ҳудудида 18 ёшли Бобур Ф.нинг “SAMSUNG GALAXY NOTE-8” русумли уяли телефон аппаратини очиқдан-очиқ талон-торож қилиб, ҳодиса жойидан қочиб яширинган.\nБундан ташқари, юқоридаги каби ҳолатлар 21, 26, 31 октябрь ва 3 ноябрь кунлари ҳам содир этилганлиги аниқланган. Гуруҳ аъзолари уяли алоқа воситаларини бозорда сотиш орқали пулларни ўзаро тақсимлаб, эҳтиёжлари учун ишлатиб юборганликлари маълум бўлган.\nМазкур ҳолат юзасидан аввалига юқоридаги ҳолатларни ким содир этганлигини аниқлаш мақсадида номаълум шахсларга нисбатан жиноят ишлари қўзғатилган бўлиб, тергов натижаларига кўра, талончиларнинг шахси аниқланган ва жиноят ишлари бирлаштирилган.\nЮқоридаги қонунбузарларнинг ҳар бирига Жиноят кодексининг 166-моддаси 3-қисми “а” банди (такроран содир этилган талончилик), 127-моддаси 3-қисми (вояга етмаган шахсни жиноят қилишга жалб этиш) билан айбловлар эълон қилиниб, тегишли эҳтиёт чоралари танланган.\nИИВ ҳузуридаги Тергов департаменти хабарига кўра, мазкур жиноят иши бўйича 14 декабрь куни айблов хулосаси тузилиб, суд муҳокамасига юбориш учун туман прокуратурасига юборилган.\nТеглар: талончилик ўсмирлар


Актёр Жан-Поль Бельмондо Венеция кинофестивалининг фахрий "Олтин шер"ига лойиқ деб топилди\n22:11 / 14.07.2016\nФранциялик машҳур актёр Жан-Поль Бельмондо Венеция кинофестивалининг фахрий "Авлиё Марк олтин шер"ига лойиқ деб топилди. Бу ҳақда кинофестивал дирекциясида ва кинофестивалнинг бадиий раҳбари Альберто Барбера маълум қилди.\n83 ёшли Бельмондо ўзининг ижодини "Янги тўлқин" фильмида бошлаган. У кенг оммага "Риолик одам" (l’Homme de Rio, 1964) "Меросхўр" (L’Hritier, 1973) , "Профессионал" (Le Professionnel, 1981), "Ёлғиз" (Le Solitaire, 1987) фильмлари орқали танилган.\n"Ўзига тортувчи ташқи қиёфа, тароват, истеъдод Бельмондога ҳам драматик, ҳам комедик ролларни бирдек яхши ўйнай олишига имкон берди ва бу уни дунё тан олган юлдузга айлантирди", деб айтди Барбера.\nБельмондо билан бирга кинематографга қўшган ҳиссаси учун бериладиган бу унвонга поляк режиссёри Ежи Сколимовский ҳам лойиқ деб топилди.\nУнвонларни эгаларига бериш маросими 31 августдан 10 сентябргача ўтадиган фестиваль вақтида бўлиб ўтади.


Украинадаги сўнгги воқеалар (172) - Parstoday\nиюн 22, 2022 11:40 Asia/Tashkent\n* Россия Мудофаа вазирлиги Украина кучларининг янги ва мувафаққитсиз амлиётларида Украинанинг 30 та учувчисиз учоқларини / Туркияда ишлаб чиқарилган/ уриб туширлга. Украина кучлари Одесса соҳилидаги Мар ороли номи билан танилган стратегик оролни қайтариболишни назарга тутганди ва бу амалиётда украиналик 30 аскар ҳам ҳалок бўлди деб изоҳлади..\n* Кеча Россия Миллий хавфсизлик кенгаши котиби Николай Патрушев АҚШ назорати остидаги Украина қурол-аслаҳа билан тўла ва билогогик ва ядровий қуроллар ишлаб чиқариш майдончасига айланиш арафасида деб таъкидлади.\n* Ғарбий иттифоқчилар билан қурол-яроқ борасида бир неча ҳафта давом этган музокаралардан сўнг, Киев ўз арсеналига Германиянинг Panzerhaubitze 2000 ўзиюрар қуроллари келганини эълон қилди.\n* Бугун Россиянинг БМТдаги доимий вакили Василий Небензя би энг юқори даражада кафолатлар бердик ва энди украиналиклар қарор қилишлари керак. Улар қирғоқ сувларини миналашган ва миналарни ҳам тозалаши зарур деб таъкидлади.\n* АҚШнинг собиқ президенти Дональд Трамп, амалдаги президенти Жо Байденнинг мамлакат иқтисодиётини бошқаришда нолойиқликда айблаб АҚШни Украинага қарши навбатдаги жаҳон урушига олиб бораётганини айтди.\n* АҚШнинг CNN телеканали бу мамлакатнинг ТИВ - маълумотига таяниб, 2022-йил 15 май куни Украина урушида АҚШнинг иккинчи фуқаросини Стефан Забилскийни ўлдирилганини тасдиқлади.\n* Кремль саройи матбуот котиби Дмитрий Песков Украинадаги можаро зонналарида Донецк кучлари томонидан асирга олинган АҚШлик ёлланма аскарларини қатл қилиш эҳтимоли борлигини истисно қилмади.\n* Украинанинг “Naftogaz” давлат нефт ва газ компанияси раиси Юрий Витренко Россиянинг " Газпром" компанияси номаълум сабабларга кўра, Европа давлатига газ етказиб беришини тўхтатганини иддао қилди.\n* Британия ташқи ишлар вазири Лиз Террас кеча Британия Украинанинг уруш тугагунига қадар Россияга қарши санкцияларини кучайтиришини айтди.


Берлинда Тошкент халқаро кинофестивалини қайта тиклаш муҳокама қилинди - Daryo\n15:22, 27.02.2020 11707\nБерлинда Тошкент халқаро кинофестивалини қайта тиклаш муҳокама қилинди\n20 февраль куни бошланган Берлин кинофестивалида «Ўзбеккино» Миллий агентлиги вакиллари хорижнинг етакчи киноарбоблари билан бўлган учрашувда Тошкент халқаро кинофестивалини қайта тиклаш масаласини ҳам муҳокама қилди, деб хабар бермоқда «Ўзбеккино» Миллий агентлиги матбуот хизмати.\nТошкент кинофестивалини қайта тиклаш, уни нуфузли кинофестивалга айлантириш ҳақида «Ўзбеккино» Миллий агентлиги раҳбари Фирдавс Абдухолиқов, шунингдек, хорижлик киноэкспертлар ўз фикрларини билдирган.\nБу ерда фақат Тошкент кинофестивалини ўтказишни йўлга қўйиш эмас, балки уни дунё миқёсидаги энг нуфузли кинофестивалга айлантириш ҳақида гап кетмоқда» — деб таъкидлаган Фирдавс Абдухолиқов.\n«Дунё аҳли учун севимли бўлган Тошкент халқаро кинофестивалини орадан шунча йиллар ўтганига қарамай, қайта тиклаш ҳақидаги ташаббусни ҳақиқий жасорат деса бўлади. Бу бир пайтлар бузиб ташланган, халқлар ўртасидаги дўстлик кўпригини қайта тиклаш, деганидир. Мазкур кўприк вақт занжирини ва бутун бошли авлодларни бирлаштиради, жипслаштиради. Бундай эзгу мақсадни амалга оширишда қўлимдан келган барча ёрдамни аямайман», — деган FIAPF директори Беноит Гинисти (Benoit Ginisty).\n«Тошкент кинофестивалини барча кинематографиячилар яхши эслашади. Уни қайта тиклаш, яна халқаро орбитага олиб чиқиш керак. Бу муҳим масалани амалга оширишда биз ҳам қўл қовуштирмай, ёрдам беришга тайёрмиз. Бу нафақат Ўзбекистон, балки дунё киноси учун ҳам энг долзарб масаладир», — деб таъкидлаган FIPRESSI Халқаро кино матбуоти федерацияси бош директори Клаус Эдер.\n«Ҳозир Ўзбекистонда давлатни ва жамиятни ўзгартирувчи кенг миқёсли ижобий жараёнлар кетмоқда. Тошкент кинофестивалининг қайта тикланиши Ўзбекистоннинг дунёга ўз эшикларини очиш сари қўйган муҳим қадамларидан бири, деб ўйлайман», — деб фикр билдирган машҳур кинотанқидчи, киноэксперт Сергей Лаврентьев.\n«Тошкент халқаро кинофестивалининг қайта тикланиши киносаноат соҳасида ижодий изланишлар майдончаси вазифасини ўтайди, бу биз учун жуда фойдали ва қизиқ жараён. Кинофестиваль доирасида ёш кинематографиячиларда ўзаро фикр алмашиш, тажрибаларини ўртоқлашиш имконияти юзага келади. Ўзбекистонда ёшлар кўплигини ҳисобга оладиган бўлсак, бу жуда муҳим масаладир» — деган Коттбусс кинофестивали дастурий директори Берндт Будер.\nМазкур масала юзасидан Берлиналенинг расмий вакили Барбара Вурм, MKF GoEast директори Хелен Геррицен, Марказий Осиё ва Шарқий Европа кинематографиячиларининг UNIFRANCE департаменти раҳбари, кинотанқидчи Жоэль Шапрон (Joel Shapron), киношунос, Германиядаги Чингиз Айтматов жамғармаси филиали асосчиси Светлана Слапке ва бошқа киноэкспертлар ҳам сўзга чиқиб, бу ташаббусни қўллаб-қувватлаган.\nМаълумот учун, Тошкент кинофестивали Ўзбекистон пойтахтида 1968 йилдан бошлаб ўтказиб келинган. У Осиё, Африка ва Лотин Америкаси мамлакатлари кинематографиясининг дунёга машҳур, энг катта анжумани бўлган. Тошкент кинофестивали дунё миқёсида катта мавқега эга бўлиб, унда иштирок этган дунё киночилари киносаноатни ривожлантириш масалаларини муҳокама қилган. Ёш кинематографиячилар учун эса тажриба алмашиш, ўрганиш имконини берган.\n00:14, 01.04.2020 1420\n23:59 Бугун 4581\n23:53 Бугун 3022\n23:44 Бугун 4889\n09:25, 30.03.2020 270294\n00:42 Бугун 253408\n20:33, 29.03.2020 211481\n16:07, 30.03.2020 185667


Қорақалпоғистонда сув таъминоти яхшиланади\n09:32 / 28.09.2015\nЎзбекистон ирригация хизматлари “Жанубий Қорақалпоғистонда сув захираларини бошқаришни яхшилаш” лойиҳасини амалга оширишга киришди.\nУмумий қиймати 376,7 млн долларни ташкил қилувчи лойиҳа 2016-2021 йилларга мўлжалланган ва Жаҳон банки имтиёзли кредитлари ва Ўзбекистон ажратган маблағлар ҳисобига молиялаштирилади. Лойиҳадан мақсад Қорақалпоғистоннинг Беруний, Тўрткўл ва Элликқальа туманларида 69,5 километрлик Бўстон бетон магистрал каналини қуриш, 31,1 кмлик Ўнг соҳил Туямўйин канали ва 27,5 кмлик Пахта-Арна каналини реконструкция қилиш, гидротехник иншоотларга эга 375 кмлик хўжаликлараро каналларни қуриш, реконструкция қилиш ва таъмирлаш, сувни автоматик бошқариш ва назорат қилиш элементларини тадбиқ қилиш ҳисобига яхшилашдан иборат.\nНатижада 120 минг гектар суғориладиган ерда сув захираларини бошқариш яхшиланади. Бу ерда фермер хўжаликлари ва сув фойдаланувчилари уюшмаларининг 544та насос қурилмасини йўқотишларсиз ўчириб қўйиш мумкин бўлади. Бунинг оқибатида ҳар йили электр энергия ва эксплуатацион сарф-харажатларда 14,5 трлн сўм тежаш мумкин бўлади. Лойиҳа доирасида фермерлик хўжаликларига қишлоқ хўжалигини юритишнинг илғор усулларини татбиқ қилиш учун кредитлар олишда кўмак берилади. Бунинг эвазига ерларнинг шўрхоклиги даражаси камаяди ва сув захираларини бошқариш такомиллашади.


15:51 / 27.02.2017\nЕвропа иттифоқи БМТ Хавфсизлик Кенгаши қарорига мувофиқ, Шимолий Кореяга қарши санкцияларни кучайтириш ҳақида қарор қабул қилди. Бу ҳақда ЕИ Кенгаши баёнотида айтилади.\n«2017 йилнинг 27 февраль куни Кенгаш КХДРга янги чеклов чораларини қўлловчи норматив актларни қабул қилди. Бу актлар БМТ Хавфсизлик Кенгашининг 2016 йил 30 ноябрдаги 2321 (2016) резолюцияси билан киритилган янги чеклов чораларини назарда тутади», - дея таъкидланади баёнотда.\nХабар қилинишича, чоралар “КХДРдан кўмир, темир ва темир рудаси савдоси, шунингдек мис, никель, кумуш, рух ва ушбу мамлакатлардан ёдгорликларни импорт қилишга тақиқни” ҳам қамраб олади.\nБундан ташқари, Шимолий Кореяга янги вертолёт ҳамда кемалар экспортига ҳам чекловлар қўйилган бўлиб, шунингдек, КХДРлик дипломатик миссиялар ва дипломатлар Европа иттифоқида биттадан ортиқ банк ҳисоб рақамини очишлари мумкин эмаслиги белгилаб қўйилди.\nШимолий Корея Европа иттифоқи\nПорошенко ЕИдан мудофаа қурол-яроғини сўради


Бахтнинг формуласи борми? — Dilkashradio.com\nАрофингиздагилар ва ўзингизни қай даражада яхши биласиз? Ҳар бир одам ҳаёти ва ўзи ҳақида ги фикри қай даражада воқеликка яқин эканини билгиси келади, албатта. Бунинг учун бор-йўғи ўзингизни қай даражада бахтиёрлигингизни аниқлашингиз керак, ҳолос. Агар ҳамма ишингиз жойида, куни бўйи кайфиятингиз чоғ бўлса, сизни чин дилдан табриклаймиз. Аммо баъзан бўлса ҳам кўзингизга дунё тор кўриниб иложсизликдан деворга ўрмалаб чиқиб кетай десангиз, ҳаётингиз истакларингизга яқин келмаса, бахтли бўлиш учун яшаяпманми, деган саволларга жавоб топиш вақти келибди. Табиийки ҳар биримиз бахтли бўлишни истаймиз. Аммо мантиқий жиҳатдан бахтли бўлишнинг ҳеч қандай аниқ бир йўл-йўриғи мавжуд эмас. Шундай формулаларни яратиш йўлидаги кўплаб тажрибалар афсуски муваффақиятсиз якун топган.\nАгар аксинча бахтли бўлиш осонмаслиги масала анча жиддий эканини кўрсатади. Келинг, бахтли бўлмасликка оид жўнроқ жавоб топишга ҳаракат қиламиз. Аввало умримизни нималарга сарфлашимизни аниқлаб олсак. Шундай қилиб қуйидаги манзара кўз олдимизга келади: вақтимизнинг асосий қисми ишга, касб-жамиятдаги мавқеимизга моддий аҳволимизни белгилайди. Шахсий ҳаёт муҳаббат оила, фарзандлар, атрофдагилар билан мулоқот, дўстлик, ҳурмат ёрдам бериш, ривожланиш, спорт, соғликни сақлаш, хоббилар қизиқ бўлмаган юмушлар, турмуш ташвишлари, транспорт ва ҳокозоларга сарфланади. Демак бахтли ҳаёт кечириш учун, қизиқарли ва яхши маош тўланадиган иш, қувонтирадиган шахсий ҳаёт ва содиқ дўстлар бўлиши керак экан.\nАммо бу ҳаммаси эмас. Буларнинг ҳаммасини қўлдан бой бермаслик учун эҳтиёткор ва эътиборли бўлиш ҳам талаб этилади. Зеро, ҳеч нима бизга бир умрга берилмаган. Деярли ҳар бир одам ҳаётига бир бор бўлсада, кимнидир севиб қолади, бироқ ҳамма ҳам бу муҳаббатни сақлаб қолишнинг уддасидан чиқмаган. Бир вақтлар одамлар бахт формуласини қуйидагича кашф этган. Истайман, уддасидан чиқаман. Агар шу ғоя яна ривожлантирилса, мантиқий икки савол туғилади: 1) Нима хоҳласам у менга энг мақбулий ва фойдалиси бўлади? Ва бу истакни амалга ошириш учун, нима қилишимиз лозим? 2) Орзуларимга эришиш учун менга керак бўлган қобилият ва тажрибани қаердан олсам бўлади? Кўриб турганингиздек, бахтли бўлиш формуласи жуда осон. Унга етиш учун мақсадни тўғри танлай билиш керак. Яъни касбингиз, шахсий ҳаётингиз ва атрофингиздагилардан нима истаётганингизни билишингиз лозим.\nМақсад ва истаклар тайин бўлгач, уларни амалга ошириш учун керакли билим ишонч орттириб, кераксиз хом хаёллардан ҳалос бўласиз. Низо, жанжал, хафсаланинг пир бўлиши, ажрашиш, ҳиёнат ҳамма даврларга таалуқли десак тўғри бўлади. Олайлик, ҳамма одамлар бир-бирини ёқтириб турмуш қуради. Вақт ўтгач, бу меҳр оқибат ҳавога учиб кетади. Аввалданоқ ҳисоб-китоб асосига қурилган оилаларда эса турмушнинг биринчи куниёқ тушунмовчилик билан бошланади. Шу сабаб, аксарият одамлар ҳаётида тириклик чоғида бахтли бўлишга, шубҳа қилади. Аммо хулоса чиқаришга шошилмайлик. Агар ер юзида меҳр-муҳаббатни тарк этмаган битта бўлса ҳам бахтли оила бўлса, демак бахтли бўлиш имкони ҳар бир одамда бор. Одамни фақат ва фақат муҳаббат бахтсизликдан қутқаради.


17:41, 07.06.2021 // 21895\nВидео: Диснейленддаги роботлаштирилган «Ўргимчак-одам» парвози\nКалифорниядаги Диснейлендда робот-каскадёр биринчи бор оммага ўз трюкларини намойиш этди, деб хабар беради Hi-Tech.Mail.ru.\nКўнгилочар боғда «Қасоскорлар» киноолами қаҳрамонларига бағишланган кампус очилди. Расмий очилиш маросимида ташриф буюрувчилар «Ўргимчак-одам»нинг чиқишини томоша қилган. У боғнинг ушбу бўлимидаги асосий қаҳрамонлардан ҳисобланади.\nҲаводаги, шунингдек, қотирилган тросдаги трюкларни инсон эмас, балки роботлаштирилган механизм амалга оширади. У шоунинг энг хавфли саҳналарида костюмдаги актёрни алмаштиради. Бу каби чиқишларни ўз кўзи билан кўрган томошабинларнинг айтишича, ҳаракатлар ҳақиқатга жуда ҳам яқинлаштирилган ҳолда амалга оширилган ва роботни ҳақиқий инсондан ажратиш қийин.\nDisney компанияси ўзининг каскадёр-роботини бир неча йил олдин тақдим этганди. Ўшанда у костюмсиз ва қисман инсон каби кўринишда бўлган.\nStickman робот-акробатида парвоз вақтида тана билан нимани амалга ошириш кераклиги борасида қарор қабул қилишга ёрдам берадиган датчиклар жамланмаси бор. Хусусан, ундаги бир нечта далномерлар ёрдамида баландлик ўлчанади, шунингдек, акселерометр ва гироскоплар парвоз вақти кенг маконда мўлжални олишга ёрдам беради. Олинган маълумотлар роботга идеал қўнишни амалга оширишда қандай бурилиш кераклиги борасида хулоса чиқаришга кўмаклашади.\nМазкур технология кўнгилочар боғлардаги аттракционлар учун яратилганига қарамай, келажакда робот-каскадёрдан кино соҳасидаги хавфли саҳналарни суратга олишда фойдаланиш режаси бор.\nМавзуга доир: Видео: Саудия Арабистонида қурилаётган дунёдаги энг баланд, энг узун ва энг тез «Америка тепаликлари» аттракциони\n23:56 Кеча // 80149\n20:43 Кеча // 70607\n20:54 Кеча // 64435\n23:19 Кеча // 57833\n22:26 Кеча // 54968


15:03 / 06.01.2020 | Shohjahon | 1538\nАссалому алайкум! Устозлар мен 2 ойдан кўп бўлдики Полша давлатига ўқишга келганимга. Келишимдан олдин билардим энг камида 2 йил бу юртда таълим олишимни. Келишдан олдин юртимиздаги бир домла билан гаплшганимда қаср намози ўқийсиз деган эдилар. Шу вақтгача қаср намози ўқиб келдим. Яқинда ислом уз сайтида шуни ўқидимки, агар 15 кун ва ундан кўп қолишни ният қилган инсонда мусофирлик ҳукмлари вожиб бўлмайди яъни намозларни ҳам тўлиқ адо қилади ва шунга ўхшаш ҳукмлар. Энди нима қилишни билмай қолдим. Қаср қилиб ўқиган намозларимни қазосини ўқийманми? Илтимос тушунишимга ёрдам берсангиз. Олдиндан раҳмат\n– Ва алайкум ассалом! Қазосини ўқийсиз. Шу ўринда бир тавсияни бермоқчимиз. Ҳозирги кунда масала айтадиган кишилар, қўполроқ қилиб айтганда домла ва отин ойининг чопони ва салласини кийиб олганлар жуда кўпайиб қолди. Улар Аллоҳнинг олдида жавоб беришдан қўрқадиларми ёки йўқми ўзларига ҳавола. Бу билан бизни ишимиз йўқ. Айтмоқчи бўлганимиз динни ўрганаётганлар бошига тушган ҳолатнинг масаласини сўраётганлар соҳа мутахассисига мурожаат қилсинлар. Чунки бизга жуда кўп ҳолларда сиз каби “бир домладан сўрасак бўлаверади деган эди” деб мурожаат қилганлар жуда кўп. Никоҳ ўқитиб олдик деб оила қуриб, фарзандлар кўриб, энди ўқиб билишмизча никоҳимиз тўғри бўлмаган экан деганлар ҳам кўп. Аянчлиси уларнинг “Биз билмаган эканмиз” деган гаплари Аллоҳнинг ҳузурида ўтмай қолишидир. Чунки уларга ҳам илм олиш фарз эканлиги маълум эди, имконият бор эди, асосийси мажнун эмас, балки ақл берилган комил инсонлар эди. Мадрасани битирганлар фатво беришлари жоизми? Албатта йўқ. Маъҳадни битирганлар фатво беришлари жоизми? Йўқ.\nФатво бериш учун фиқҳ тахассусини ўқиган ва фатво берувчининг олдида малака оширган, ҳолатни ҳам тўғри баҳолай оладиган, фатвога ижоза олган ва доимий равишда катта уламолар билан алоқада бўлган бўлиши шарт. Диний муассасаларни битирганлар далилини келтириб уламоларнинг сўзларини нақл қилиб беришлари мумкин. Шундай бўлганидан кейин қолган кишилар фатво борасида йўқ ҳисобланишади. Оддий мисол ибн Аббос розияллоҳу анҳумо олдиларига бир кекса киши келиб, “Аёлимни ўпсам рўзам очиладими” деб сўради. У зот “Йўқ, очилмайди” дедилар. Бироз ват ўтиб бир ёш йигит келиб айни ўша масалани сўраган эди у зот “Ҳа, оилади” дедилар. Ёнларида ўтирган шогирдлари хайрон бўлиб, “Бир саволга икки хил жавоб бердингиз а” дейишган эди, “Ҳолатга қараб жавоб бердим” дедилар. “Чунки биринчи сўраган инсон ёши кекса бўлиб, унинг аёлини ўпиши ўша ўпич билан тугайди. Йигитнинг ўпиши эса, қолган ишларга уланиб кетиб рўзасини бузилишига сабаб бўлади” деганлар. Валлоҳу аълам!


АҚШ мудофаа вазири кутилмаган ташриф билан Афғонистонга борди\n24 январ 2021, Тошкент вақти: 21:25\n7 сентябрь куни АҚШ мудофаа вазири Жим Мэттис кутилмаган ташриф билан Кобулга борди. Мэттис бир кунлик хизмат сафари давомида президент Ашраф Ғани ҳамда Афғонистондаги НАТО қўшинларининг янги қўмондони Скотт Миллер билан учрашади.\nАҚШ ўтган йилда толибларни музокара қилишга ундаш учун ўз стратегиясини ўзгартирган эди. Янги режа доирасида Афғонистон ҳарбийларини тайёрлаш ҳамда уларга маслаҳат бериш учун минглаб қўшин юборилди. Аммо кўрилган чоралар ҳали натижага бергани йўқ.\nМэттис Кобулга АҚШ Армияси штаб бошлиқлари бирлашган қўмитаси раиси, генерал Жозеф Данфорд билан борди.\n2 сентябрь куни Афғонистондаги Америка қўшинлари етакчиси генерал Миллер мамлакатдаги НАТО қўшинлари қўмондони этиб тайинланган эди.\nЖорий ҳафтада Скотт толиблар ҳукуматнинг музокара ўтказиш чақириқларига рози болишига умид қилишини айтди. Расмий Кобулнинг тинимсиз чақириқларига қарамасдан, толиблар музокара ўтказишдан бош тортиб, қонли ҳужумларни амалга оширишда давом этмоқда.\nЁз давомида АҚШ Давлат департаментининг юқори лавозимли расмийси Қатарда толиблар вакиллари билан учрашиб, кенгроқ кўламда тинчлик музокараларини ўтказишни муҳокама қилган эди. Жорий ҳафтада эса АҚШ давлат котиби Майк Помпео Афғонистонда тинчлик ўрнатиш бўйича махсус АҚШ вакилини алмаштирди.


«Ўзбекистонга саёҳат — келажакка саёҳат»\nКўпинча ватандошларимизнинг ўзаро суҳбатларида гўзал бир ифтихор туйғуларини эшитиб қоламиз.\nБаъзи қўшни давлатлар аҳолиси ўз буюк келажаклари деганда бугунги Ўзбекистондаги шароитни орзу қилишар экан. Мактаб ўқувчилари автобусларда «Келажакка саёҳат» деб, Ўзбекистон болалари ўқиб таълим олаётган коллежларга экскурсияларга келиб кетишмоқда. «Қачонлардир бизда ҳам Ўзбекистондагидек йўллар, коллежлар, шифохоналар бўлади», деб орзу қилишаётганини мен ҳам бир неча марта эшитдим. Ниятларига ижобат тиладим. Тўлқинланиб кетаркан киши...\nБухоролик темирчи усталарнинг бир мақоли бор: «Болға урувчига — бир танга, «мана бу ерга ур», дегувчига — икки танга», деган. Демак, фаровонлик азалдан мушакларга эмас, билим ва тафаккурга боғлиқ экан-да? Бу мақол ХХI аср — интеллектуал асрда том маъно касб этмоқда.\nБугунги 6-синф ўқувчиси билган нарсаларни биз билмаймиз. Масалан, VIII — IХ асрларда Хитой императорлари саройлари Самарқанд шишаси билан безатилганини; цивилизациялар тарихида буюк боболаримизнинг хизматини болаларимиз ифтихор билан айтиб берадилар.\nШу эмасмикан, Президентимизнинг фарзандларимиз биздан кўра ақлли, доно, билимли бўлиши керак, деган ғояси рўёбининг нишоналари. Куч билим ва тафаккурда экан, улар бугуноқ кучли ва бахтиёр. Демак, эртага ҳам албатта бахтли бўладилар.\nФақат билимнинг ўзи бизни юксак марраларга олиб чиқа олмайди. Яхши тарбия кўрмаса, одам билимни ватани, миллатининг зарарига ишлатиши ҳам мумкин. Шунинг учун донолар: «Тарбияламай берилган билим — телбанинг қўлидаги қилич», дейдилар. Шунинг учун бизда азалдан тарбия устувор бўлган. Айниқса, фидойилик тарбияси. Фидойи сўзи — содиқ; кўнгилли; фидокорлик — ўз ихтиёри билан, ўзидан кечиб, жонбозлик ва садоқат билан, берилиб ишламоқ каби маъноларни англатар экан. Шунинг учун ҳам ҳар биримиз болаларимизни 14 ёшли ўсмирни, 20 ёшли талабани оддий бола, ўспирин даражасидан фидокор даражасига кўтаришимиз керак.\nФидокорлик — тарбия натижаси\nЭнди педагогик мақсад одамларга фидокорликни тушунтириш эмас, фидокорликни ўргатиш, кўрсатиш, деб белгиланиши керак. Чунки бизга фидокорлик ҳақида чиройли, ёддан гапириб берувчилар эмас, вазият тақозо қилган заҳоти (ўқишда бўладими, ишда бўладими, жамоат ишларида бўладими) фидокорликка тайёр йигит-қизлар керак. Демак, фидокорларни уларнинг кўнгилли, ўз ихтиёри билан, ўзидан кечиб, жонбозлик ва садоқат билан, берилиб ишлашлари бошқалардан ажралиб турар экан.\nБугун фидойилик учун жондан кечишга зарурат йўқ. Чунки давлатимиз Ватан, фуқаро тинчлиги ҳимоясини миллий ва замонавий армиямиз билан кафолатли таъминлаб қўйибди. Мамлакат тинч, барқарор юксалаётир. Демак, бизга тинчлик шароитида, меҳнатда, ўз иш жойида кўрсатиладиган фидойилик, яъни фидокорлик керак. Булар — Ватан равнақи, юрт тинчлиги, халқ фаровонлиги учун, бузғунчи ғоялар, информацион хуружларга қарши кўнгилли, ўз ихтиёри билан, ўзидан кечиб, жонбозлик ва садоқат билан, берилиб ишлаш тақозо этилмоқда. Ана шунда инсон омилининг бор куч-қудрати намоён бўлади.\nБизга бўлаверадими? Йўқ!\n«Бизга бўлаверади», деб яшаш иллати бор. Бу иллат юқумли. Ундан ёшларимизни асрашимиз зарур. Аввало, икки оғиз «бизга бўлаверади», деб ўйловчилар тўғрисида. Улар кимлар? Улар ҳам ўзимизнинг жигарбандларимиз. Улар ҳамма нарса, соҳада «минимум»дан қониқиб яшайдилар. Агар миллат бу эпидемияга учраса, урди Худо. «Бизга «Nexia» эмас, «Москвич» ҳам бўлаверади»; электр лампочка бўлмаса, бўлмас, қора чироқ ҳам бўлаверади; асфальт эмас, шағал йўл ҳам бўлаверади; «аъло» бўлмаса, «қониқарли» ҳам бўлаверади; маҳсулот сифати жаҳон талаблари даражасида бўлмаса ҳам майли — бизга бўлаверади; болаларимиз 2-3 тилни эмас, бир тилни билсаям бўлаверади; газ қувури ўрнига резина ичак улаб ёқса ҳам бўлаверади...»\nҚарашлари ўзгармагунча одам ўзгармайди. Ҳар биримиз фарзандларимизда лоқайдликка қарши маънавий иммунитет ҳосил қилишимиз зарур. Бунинг учун уларга ўз характери, иродаси, қарашларига танқидий муносабатни, ўз-ўзини тарбиялаш, такомиллаштиришни ўргатишимиз керак.\n17:45, 11.10.2018 ✔20\n17:44, 11.10.2018 ✔19\n17:44, 11.10.2018 ✔21\n✔ 20  17:45, 11.10.2018\n✔ 19  17:44, 11.10.2018\n✔ 21  17:44, 11.10.2018\n✔ 62  09:58, 27.09.2018\n✔ 57  09:57, 27.09.2018


7 йил аввал 1003 siyrat.uz\nОрадан бир неча кун ўтгач, асирларни озод этиш учун бани Тамим қабиласининг оқсоқолларидан иборат элчилар ҳайъати Пайғамбар алайҳиссаломнинг ҳузурларига юкиниб келди. Уларнинг орасида Уторид ибн Ҳожид, Забирқон ибн Бадр ва Амр ибн Аҳтамлар бор эди. Пайғамбар алайҳиссалом ҳадеганда чиқавермаганларидан кейин элчилар у кишининг уйларига бориб баланд овозда: «Эй Муҳаммад, бу ёққа чиқ! Биз сен билан басма-бас мақтанишгани келдик. Биз мақтаган кишимизни осмонга олиб чиқиб қўямиз, ҳажв қилган одамни ерга киргизиб юборамиз», дея бақиришди. Пайғамбар алайҳиссалом уларнинг бақириқ-чақириқларидан оғриниб истар-истамас чиқдилар. Қуръони Каримдаги Ҳужурот сурасининг 4 − 5- оятлари мана шу бефаросат, бақироқ одамлар ҳақида нозил бўлгандир: «Уйингнинг орқасидан сени чақирганларнинг кўпчилиги ақлсиз одамлардир. Агар улар сен чиққунча сабр қилишса, ўзлари учун яхши бўларди, албатта. Аллоҳ мағфират қилгувчи, ниҳоятда меҳрибондир».\nАйни шу пайтда пешин намозининг вақти етиб, ҳазрати Билол азон айтди. Пайғамбар алайҳиссалом масжидга йўл олдилар, бироқ элчилар у кишининг йўлларини тўсиб: «Биз бани Тамим қабиласиданмиз. Шоиру нотиқларимизни олиб келдик. Сен билан шеър айтишмоқчимиз, басма-басига мақтанишмоқчимиз», дейишди. Пайғамбар алайҳиссалом: «Мен Аллоҳ томонидан шеър айтишга юборилмаганман, мақтанишга буюрилмаганман», дея намозларини ўқийвердилар. Элчилар у кишининг атрофини ўраб олиб, ўзларининг ҳамда ота-боболарининг шон-шавкати билан мақтана бошлашди. Амр ибн Аҳтам Забирқон ибн Бадрни мақтаб: «Давраларда унинг гапи ўтади, у ўз қабиласининг хўжаси», деди. Ўз навбатида Забирқон ўрнидан туриб: «Эй Расулуллоҳ, Амр менинг шон-шавкатимни кўролмай, юқорида айтилганлардан устун турадиган бошқа фазилатларимни била туриб, тилга олмади», деди. Амр шу заҳоти: «Забирқон одамгарчилиги йўқ, тошдан ҳам қаттиқ, зоти паст одам», деди. Амрнинг бирпаснинг ўзида икки хил гапирганидан Пайғабар алайҳиссалом ғазабландилар. Расулуллоҳнинг ғазабланганларини кўрган Амр: «Эй Расулуллоҳ, аввалги гапларим рост, лекин кейинги айтганларим ҳам ёлғон эмас. Мен олдинига ундан рози бўлиб билганларимнинг энг яхшисини айтдим, кейин ундан ранжиб, билганларимнинг энг ёмонини айтдим», деди. Пайғамбар алайҳиссалом: «Баён қилишда бир сеҳр бор», дедилар. Шундан кейин элчилар иймон келтиришди. Пайғамбар алайҳиссалом уларга асирларни қайтариб бердилар ҳамда талай совға-салом улашдилар. Тамимликлар Мадинада анча вақт туриб Қуръон ва диний аҳкомларни ўрганишди.


Мутахассис фикри: Сабзавотларни яхши қайта ишлаш хомашё сифатига боғлиқ • EastFruit\nБош саҳифа › Мева-сабзавот бизнеси › Технологиялар › Мутахассис фикри: Сабзавотларни яхши қайта ишлаш хомашё сифатига боғлиқ\nМуаллиф: EastFruit 1 Авг 21 026\nМева-сабзавот маҳсулотларини қайта ишлаш сифати хомашёнинг қанақа эканлигига боғлиқ. Бу оддий ҳақиқатни бозорнинг барча иштирокчилари яхши билишади. Мева-сабзавот маҳсулотларини қайта ишлаш соҳасида замонавий ечимларни таклиф қилувчи “Толсма Текник” компаниясининг сабзавот бўлими раҳбари Игорь Гурин AgriGatorга берган интервьюсида сабзавот маҳсулотлари мисолида хомашёни қайта ишлашга тайёрлаш жараёни қанчалик аҳамиятга эга эканлиги ҳақида сўзлаб берди.\n– Игор, барчамизга маълумки, мева-сабзавот маҳсулотларини қайта ишлашда хомашёнинг кимёвий таркиби ва таъми ўзгаришга юз тутади. Буни инобатга олиб айтганда, ушбу ўзгаришлар қайта ишланадиган хомашё сифатига ҳам боғлиқ бўладими?\n– Агар маҳсулот ёмон сақланган бўлса, аёнки, унинг сифати ҳатто қайта ишлангандан кейин ҳам жуда шубҳали бўлади. Бу хулоса нафақат картошка ва пиёзга, балки борш тўпламига кирувчи барча сабзавотларга тааллуқлидир. Бошқача қилиб айтганда, сабзавот маҳсулотларининг сифати хомашё сифати ва сақлаш шароитларига бевосита боғлиқдир.\n– Хомашёни қайта ишлашга тайёрлаш жараёни қанчалик муҳим? У қандай босқичлардан иборат?\n– Албатта, хомашёни тайёрлаш кейинчалик уни қайта ишлашда катта аҳамиятга эга. Бу ерда айнан нимани қайта ишлашни режалаштираётганимизни ўзимиз учун аниқлаштириб олишимиз лозим. Чунки турли маҳсулотлар учун қайта ишлашга тайёрлаш жараёнлари бир-биридан фарқ қилади. Айтиш жоизки, маҳсулотни кейинги босқичда бир текисда тозалаш, кесиш ва термик қайта ишлашга дастлабки тайёрлашга мўлжалланган махсус ускуналар мавжуд. Шунингдек, тайёрлов жараёни чиқиндилар миқдорини анчагина камайтиради. Айнан шунинг учун ҳам мазкур босқич катта аҳамият касб этади.\n– Сабзавотларни қайта ишлашга тайёрлашда яна қандай босқичлар бор?\n– Дейлик, борш тўпламига кирувчи сабзавотларни тайёрлаш босқичларига калибровкани ҳам киритиш мумкин. Шундан сўнг маҳсулот ювишга ва кейин тозалашга жўнатилади. Тозалаш турлича: абразив, пичоқ билан ва чўтка билан амалга оширилиши мумкин. Тозалаш тури пировардида қандай маҳсулот олишни хоҳлашингизга боғлиқ. Агар гап кейинчалик иккиламчи қайта ишланадиган маҳсулот ҳақида бораётган бўлса, қайта ишловчи учун абразив тозалашнинг ўзи кифоя. Агар маҳсулот тўғридан-тўғри бозорга чиқариладиган бўлса, асосан пичоқли тозалашдан фойдаланиш зарур. У маҳсулотга гўёки оддий пичоқда артиб-тозалангандек кўриниш беради.\nСўнги босқич, бу – маҳсулотни тўғраш. Махсус машина маҳсулотни паррак, қаламча ёки куб шаклида кесиб беради. Маҳсулотни бевосита бозорга чиқариш учун қайта ишлаш босқичлари шундай бўлади.\nҚайд этиш керакки, “Толсма Текник” компанияси сабзавотлар, мевалар ва реза-меваларни сақлаш, ишлов бериш ва қайта ишлаш соҳасида комплекс ечимлар тақдим этиш мақсадида доимий равишда ўз фаолиятини такомиллаштириб бормоқда. Янги “WINDT” брендининг яратилиши бу йўналишдаги сўнгги қадамларимиздан биридир.\n“WINDT” бренди ҳозирда “Толсма Текник” компаниясининг Украинадаги барча фаолият йўналишларини ўзида бирлаштирган. Бунга сабзавотлар, мевалар ва реза-мевалар билан боғлиқ барча жараёнлар киради. Шу тариқа, мазкур бренд остида биз барча мижозларга комплекс ечимлар тақдим этамиз.\nборщ тўпламиқайта ишлашовощисифатТолсма Текник


Бош саҳифа АжойиботларҚандай эрта туриш мумкин?\nРуҳшунослар инсонларни биоритмларига кўра «тўрғай» (эрталаб бемалол вақтли уйғониб, ишга киришиб кета оладиган, лекин фаоллиги тушгача давом этиб, кейин аста-секин сўниб борадиган одамлар тоифаси) ва «бойқуш»ларга (эрталаб уйғона олмайдиган, тушгача ишга кириша олмай, фақат тушдан сўнггина иш бошлаб, то кейинги куннинг саҳаригача фаол ҳаракатда бўладиган инсонлар) ажратсалар-да, бу аслида шартли таснифлашдир. Лекин, бу таснифда ҳам жон бор. Ҳар икки тоифага мансуб одамлар атрофимизда кўп.\nХўш, «бойқуш»ни «тўрғай»га айлантирса бўладими? Йўғ-э, иккаласи икки хил дунё-ку, дейишингиз мумкин.\nЎз тажрибамдан келиб чиққан ҳолда ашаддий «бойқуш» ҳам азонлаб уйғонишга мослаша олар экан, деган хулосага келдим. Тажрибам қуйдагича эди:\nБарвақт туришда бир нечта муҳим нуқтага эътибор бериш керак. Агар уйқудорига ўрганиб қолган бўлсангиз, аввало, ундан воз кечиш лозим. Чунки у инсоннинг табиий ва меъёрий уйқусига салбий таъсир қилади. Кеч-\nқурун қаҳва ичишга ўрганган бўлсангиз, белгиланган вақтда уйқунгиз келмаса ҳам, ўз ўрнингизга ётишга одатланинг.\nИложи борича соат кечки олти-эттидан сўнг тўйиб овқатланманг. Еганингиз барибир ҳазм бўлмайди, ошқо-\nзонингизда парчаланмайди. Овқатингиз озуқадан кўра заҳарга айланади. Яхши ухлай олмайсиз, токсикоз натижасида эса эрталаб нохуш туйғулар билан уйғонасиз ва бу ҳолат кунлик кайфиятингизга салбий таъсир қилади.\nЭнди тасаввур қилинг, 30 дақиқа эмас, 2-3 соат вақтлироқ туришга одатландингиз. Масалан, уйқудан 7:00да эмас, 04:00 да турасиз. Бу бир йилда 1116 соат бўлиб, 10 йилда деярли бутун бир йиллик умр сизнинг ихтиёрингизга берилади. Эрталаб туришда нафақат жисмоний, балки руҳий фойдалар ҳам жуда кўп. Эрта турган одамда ҳаётга муҳаббат, ўзига ишониш каби муҳим туйғулар кучли бўлади. Қолаверса, узоқ умр кўрувчиларнинг аксарияти эрта туришга одатланган одамлар бўлгани ҳам илмий ҳақиқатдир.\n← Аввалги Аввалги Уй қуришдан мақсад\nКейинги → Кейинги: Ўт балоси


ЎзА - Ёш томошабинларга қандай спектакллар манзур бўлмоқда?\n12.07.2018 16:46 Чоп этиш версияси\nЁш томошабинларга қандай спектакллар манзур бўлмоқда?\nПойтахтимизда Маданият вазирлиги ҳамда Театр арбоблари уюшмаси ҳамкорлигида Ватанимиз мустақиллигининг 27 йиллигига бағишлаб ташкил этилган Ўзбекистон қўғирчоқ театрларининг XI анъанавий кўрик-фестивали бўлиб ўтмоқда.\nЁшларни соғлом ва теран тафаккурли, юксак бадиий дидли инсонлар этиб камолга етказишда театр санъатининг аҳамияти беқиёс. Шу нуқтаи назардан бугунги шиддатли замон ижодий жамоалар, айниқса, болалар театрлари зиммасига ғоят масъулиятли вазифаларни қўймоқда.\n– Фестивалга тақдим этилган спектакллар замонавий ва тарихий мавзуларда бўлиб, тарбиявий аҳамиятга молик экани билан диққатга сазовор, – дейди кўрик-фестиваль ҳакамлар ҳайъати аъзоси, театршунос Эсон Ўринов. – Спектаклларни баҳолашда асар мавзусининг долзарблиги, ғояси, тарбиявий аҳамияти, актёрларнинг ижро маҳорати, нутқ маданияти, мусиқа, саҳна декорациялари каби жиҳатларига асосий эътибор қаратилмоқда.\nКўрик-фестивалда намойиш этилаётган "Виртуал дунё", "Сеҳрли табиб", "Мушукча Миу", "Қирқ қиз", "Зумрад ва Қиммат", "Оққушлар нидоси" каби спектакллар ёш томошабинларга манзур бўлмоқда.


Энг яхши битирувчилар ТАТУга имтиҳонсиз қабул қилинади! - Terabayt.Uz\nЭнг яхши битирувчилар ТАТУга имтиҳонсиз қабул қилинади!\n6 май куни Марғилон шаҳрида навбатдаги Рақамли технологиялар ўқув маркази очилди. Тантанали очилиш маросимида АКТ вазири Шуҳрат Содиқов ва Марғилон шаҳар ҳокими Мирзоҳид Убайдуллаев қатнашди, дейилади вазирлик хабарида.\nЎҚИНГ: Қарши олинг: АКТ йўналишидаги янги университет!\nТАТУ Фарғона филиали директор ўринбосари Фарҳод Мулайдинов шундай дейди:\n– Рақамли технологиялар ўқув марказида компьютер, робототехника, киберўйинлар тўгараклари ишлайди. Шунингдек, тўрт хил ўқув дастурларини ишлаб чиқиш ҳам режалаштирилган. Булар: компьютер технологиялари, ахборот технологиялари, график тасвирий дизайнерлик, замонавий веб-дастурлашдир. Шуни таъкидлаш керакки, барча шаҳар ва туманларда шундай ўқув марказлари ташкил этилиши кўзда тутилмоқда. ТАТУ Фарғона филиали талабалари бу ерда амалиёт ўташ, тренер-ўқитувчилар бўлиб ишлашлари йўлга қўйилади. Ҳа, марказ асосан ёшлар учундир. Бироқ унда ёшидан қатъи назар барча истовчилар сабоқ олишлари мумкин. Лойиҳалари бўла туриб, уни амалга ошира олмаётган ёш тадбиркору бизнесменларга ҳам кўмак кўрсатилади. Улар қўллаб-қувватланади. Шунингдек, бу каби марказларда яхши ўқиган вилоят ёшларининг икки нафарига ТАТУга (бир бюджет ва бир тўлов-контракт асосида) ўқишга кириш имтиёзи берилади.\n#Муҳаммад Ал-Хоразмий номидаги Тошкент ахборот технологиялари университети #ТАТУ #таълим #Ўзбекистон Республикаси Ахборот технологиялари ва коммуникацияларини ривожлантириш вазирлиги #Рақамли технологиялар маркази


Халқ таълими соҳасидаги ислоҳотларга кўмаклашиш жамғармаси фаолиятини такомиллаштириш тўғрисида\n17558 Ўзбекистон Республикаси Халқ таълими вазирлиги 07/05/2020 22/05/2020 2\nЎзбекистон Республикаси Президентининг “Халқ таълими тизимига бошқарувнинг янги тамойилларини жорий этиш чора-тадбирлари тўғрисида” 2018 йил 5 сентябрдаги ПҚ-3931-сон қарорига мувофиқ ҳамда Халқ\nтаълими соҳасидаги ислоҳотларга кўмаклашиш жамғармаси фаолиятини такомиллаштириш мақсадида Вазирлар Маҳкамаси қарор қилади:\n1. Халқ таълими соҳасидаги ислоҳотларга кўмаклашиш жамғармаси тўғрисидаги низом иловага мувофиқ тасдиқлансин.\n2020 йил “___” _________ ___ -сон қарорига\nХалқ таълими соҳасидаги ислоҳотларга кўмаклашиш\n1. Халқ таълими соҳасидаги ислоҳотларга кўмаклашиш жамғармаси (кейинги ўринларда Жамғарма деб юритилади) халқ таълими тизимидаги ислоҳотларни жамғарма маблағлари доирасида қўшимча молиявий қўллаб-қувватлаш мақсадида ташкил этилган.\n2. Ушбу Низом Жамғарма фаолиятини ташкил этиш тартибини белгилайди.\n3. Жамғарма юридик шахс ҳисобланмайди, унинг маблағлари Ўзбекистон Республикаси Халқ таълими вазирлигининг (кейинги ўринларда Вазирлик деб юритилади) Ўзбекистон Республикаси Молия вазирлиги Ғазначилигидаги шахсий ҳисоб-варағида жамланади ҳамда белгиланган тартибда бухгалтерия ҳисоби юритилади ва амалга оширилади.\nЎзбекистон Республикаси Давлат бюджетидан ҳар йили ажратиладиган маблағлар, бунда истеъмол нархларининг тегишли йилдаги прогноз индексига тенг коэффициенти қўлланилади;\nмуассиси Вазирлик ҳисобланган корхоналар ихтиёрида солиқлар\nва бошқа мажбурий тўловлар тўланганидан кейин қоладиган соф фойда;\nхалқ таълими муассасалари фаолиятини текшириш натижалари бўйича Вазирликнинг ички аудит хизматлари томонидан аниқланган ва Ўзбекистон Республикаси Давлат бюджети, давлат мақсадли жамғармалари\nва бюджетдан ташқари жамғармалар даромадига ундирилган ноқонуний сарфланган бюджет маблағларининг, талон-торож, растраталар, камомадлар суммаларининг 50 фоизи;\nдавлат-хусусий шериклик лойиҳаларини амалга оширишдан, шунингдек, Вазирликнинг ҳудудий бўлинмалари ва идоравий бўйсунувидаги ташкилотлар томонидан умумий ўрта ва мактабдан ташқари таълим соҳасида нодавлат хизматларни кўрсатиш билан шуғулланувчи юридик шахсларга кўрсатиладиган пуллик хизматлардан олинадиган даромадларнинг бир қисми;\nВазирлик ходимларини, шу жумладан хорижий давлатларнинг\nилмий-тадқиқот, таълим ва бошқа муассасаларида ўқитиш, малакасини ошириш ва стажировкадан ўтказиш;\nВазирлик фаолиятини такомиллаштиришга қаратилган бошқа тадбирларни амалга ошириш учун сарфланади.\nХалқ таълими тизимига кирувчи замонавий мактабларни сертификатлаш ва баҳолаш хизмати фаолиятини молиялаштиришга йўналтирилади.\n6. Жамғармага тушадиган хорижий валютадаги маблағлар ҳар бир хорижий валюта тури бўйича очилган ғазна ҳисоб-варағида жамланади\nва мазкур маблағларни ишлатиш қонунчиликда ўрнатилган тартиб асосида амалга оширилади.\n7. Жамғарма маблағлари белгиланган тартибга мувофиқ тақдим этилган тадбир ва лойиҳаларга оид асосли ҳисоб-китоблар, бюджет классификацияси бўйича тузилган ва тасдиқланган харажатлар сметалари доирасида молиялаштириш учун Вазирлик, унинг ҳудудий бўлинмалари\nва идоравий бўйсунувидаги ташкилотлар ва муассасаларига (кейинги ўринларда Халқ таълими тизимидаги ташкилотлар ва муассасалар” деб юритилади) ажратилади.\n8. Жамғарма маблағлари Халқ таълими тизимидаги ташкилотлар ва муассасаларнинг Молия вазирлиги Ғазначилигида бюджетдан ташқари маблағлар бўйича очилган шахсий ҳисоб-варақларига ўтказилади.\n9. Халқ таълими тизимидаги ташкилотлар ва муассасалар Жамғарма маблағларини тасдиқланган харажатлар сметасига мувофиқ қатъий тарзда мақсадли ишлатадилар.\n10. Жамғарма маблағлари ҳисобидан тўланган устамалар, мукофотлар ва бошқа рағбатлантирувчи тўловлар фақатгина меҳнат таътили пулини\nва вақтинча меҳнатга лаёқатсизлик нафақаларини ҳисоблашда ҳамда фойдаланилмаган меҳнат таътили учун компенсация тўлашда инобатга олинади.\n11. Жамғарма маблағлари ҳисобидан Вазирликга фуқаролик-ҳуқуқий шартномалар асосида жалб этиладиган юқори малакали мутахассислар, шу жумладан хорижий экспертлар ва хорижда яшайдиган ватандошлар учун ўрнатилган тартибларга мувофиқ тўловлар амалга оширалади.\n12. Жамғарманинг вақтинчалик бўш турган маблағлари тижорат банкларига депозитга жойлаштириш учун йўналтирилиши мумкин.\n13. Жамғарма фаолиятини бошқариш ва унинг маблағларини мақсадли тақсимлаш Жамғарма фаолиятини бошқариш Кенгаши (кейинги ўринларда Жамғарма кенгаши деб юритилади) томонидан амалга оширилади. Ўзбекистон Республикаси халқ таълими вазири Жамғарма кенгаши раиси ҳисобланади.\nЖамғарма кенгаши Ўзбекистон Республикаси халқ таълими вазирининг буйруғи билан камида тўққиз нафар кишидан иборат таркибда тасдиқланади ва вазир ўринбосарлари, вазирликнинг тегишли бошқарма\nва бўлим бошлиқларидан шакллантирилади.\nЖамғарма кенгаши ўз фаолиятини мазкур Низомга мувофиқ олиб боради. Жамғарма кенгаши аъзолари Жамғарма бошқарувидаги ўз мажбуриятларини жамоатчилик асосида бажаради.\nЖамғарма кенгаши мажлиси аъзоларнинг ярмидан кўпи қатнашган тақдирда ваколатли ҳисобланади. Кўриб чиқилаётган масалалар бўйича қарорлар оддий кўпчилик овоз билан қабул қилинади. Қабул қилинган қарор баённома шаклида расмийлаштирилади.\n14. Жамғарма кенгаши мажлиси ҳар чоракда ёхуд зарур бўлганда навбатдан ташқари ўтказилади.\n15. Жамғарма кенгаши:\nҳар йили 25 декабргача Жамғарманинг келгуси йил учун даромадлари ва харажатлари сметаларини тасдиқлайди;\nушбу Низомнинг 5-бандига мувофиқ Жамғарма маблағлари ҳисобидан молиялаштириладиган тадбирларни белгилайди;\nЖамғарма маблағлари ҳисобидан халқ таълими тизимидаги ташкилотлар ва муассасалар ходимларининг ойлик иш ҳақига устамалар, мукофотлар ва бошқа рағбатлантирувчи тўловлар ҳамда моддий ёрдам пуллари тўлаш шартларини белгилайди ва тартибларини тасдиқлайди;\nхалқ таълими тизимида амалга оширилаётган ислоҳотларга тегишли лойиҳалар, тадбирлар ва бошқа харажатларни Жамҳарма маблағлари ҳисобидан молиялаштириш, шунингдек ташаббускор лойиҳаларни танлаш, келишиш ва якунлаш тартибларини белгилайди ва тасдиқлайди;\nЖамғарма маблағларидан мақсадли фойдаланилишини назорат қилиш ишларини мувофиқлаштиради;\nйил чораклари якунлари бўйича Жамғарманинг маблағларидан фойдаланиш тўғрисидаги ҳисоботларни кўриб чиқади ва тасдиқлайди;\nЖамғармага халқаро молия ташкилотлари, хорижий давлатлар\nва бошқа донорларнинг кредитлари (қарзи), грантлари ва техник кўмаклашиш маблағлари жалб этилишига кўмаклашади;\nЖамғарма маблағларини шакллантириш ва улардан фойдаланиш билан боғлиқ бошқа ишларни амалга оширади.\n16. Жамғарма кенгаши иш юритиш бўйича ўз регламентида ва мазкур Низомда акс этмаган ҳолатлар юзасидан қарор қилиш ваколатига эга бўлади.\n17. Вазирликнинг Халқ таълими соҳасидаги ислоҳотларга кўмаклашиш жамғармаси фаолиятини ташкил этиш шўъбаси Жамғарма кенгашининг ишчи органи ҳисобланади.\n18. Ишчи орган:\nЖамғарманинг фаолиятини ташкиллаштиради;\nЖамғарманинг йиллик даромадлари ва харажатлари прогноз кўрсаткичларини ишлаб чиқади;\nЖамғарма маблағларини кўпайтириш ва улардан мақсадли фойдаланиш бўйича таклифлар тайёрлайди;\nЖамғарма маблағларини шакллантириш манбалари ва сарфлаш йўналишлари бўйича даромад ва харажатлари ҳисобини юритади;\nЖамғарма кенгашининг сўровига асосан Жамғарма маблағларининг ишлатилиши тўғрисида маблағ олувчилар билан бирга маълумот тақдим этади;\nЖамғарма маблағларини мақсадли ишлатилиши бўйича назорат ишларини ташкиллаштиради;\nҳар чоракда камида бир марта Жамғарма маблағларидан фойдаланилиши тўғрисида ҳисобот тайёрлайди ва Жамғарма кенгашига тақдим этади;\nЖамғарма кенгаши раиси билан келишган ҳолда Жамғарманинг вақтинчалик бўш маблағларини тижорат банкларига депозитга жойлаштиради;\nЖамғарма Кенгашининг қарорларига асосан Жамғарма фаолияти билан боғлиқ бошқа ишларни амалга оширади.\n4-боб. Жамғарма маблағларидан фойдаланиш юзасидан ҳисоб ва ҳисобот ҳамда назорат\n19. Жамғарма маблағларидан фойдаланиш бўйича ҳисоб ва ҳисоботлар Вазирликнинг бюджетдан ташқари бошқа маблағларидан алоҳида юритилади.\n20. Жамғарманинг даромадлари ва харажатлари сметаси бюджет ташкилотлари учун бюджетдан ташқари маблағлар бўйича қонун ҳужжатларида белгиланган тартибда тузилади (чораклар, тушумлар манбалари ва улардан фойдаланиш йўналишлари бўйича) ва Жамғарма кенгаши томонидан тасдиқланади.\n21. Жамғарманинг даромадлари ва харажатлари сметаларининг бажарилиши бўйича йиллик ҳисобот Вазирлик ҳайъати мажлисида кўриб чиқилади ва ҳар йили 15 мартгача Жамғарма кенгаши томонидан тасдиқланади.\n22. Жамғарманинг маблағларини шакллантириш манбалари ҳисоби\nва ҳисоботлари Ўзбекистон Республикаси Молия вазирлиги Ғазначилигида ўрнатилган тартибда очиладиган қуйидаги ҳисоб-варақлар орқали амалга оширилади:\nЎзбекистон Республикаси Давлат бюджетидан ҳар йили ажратиладиган маблағлар бўйича ҳисоб-варақлар;\nхалқ таълими муассасалари фаолиятини текшириш натижалари бўйича Вазирликнинг ички аудит хизматлари томонидан аниқланган ва Ўзбекистон Республикаси Давлат бюджети, давлат мақсадли жамғармалари ва бюджетдан ташқари жамғармалар даромадига ундирилган ноқонуний сарфланган бюджет маблағларининг, талон-торож, растраталар, камомадлар суммаларининг 50 фоизи учун амалдаги ўрнатилган тартибга асосан Вазирликнинг “Ажратмалар ҳисобига шаклланадиган вазирлик ва идораларнинг бюджетдан ташқари жамғармалари” бўйича очилган ҳисоб-варақлар;\nбошқа манбалардан тушумлар бўйича очилган ҳисоб-варақлар.\n23. Жамғарманинг жорий йилда фойдаланилмай қолган маблағлари кейинги йилга ўтади ва олиб қўйилмайди.\n24. Жамғарма маблағларидан мақсадли фойдаланиш Вазирликнинг Ички аудит ва молиявий назорат бошқармаси томонидан назорат қилинади.\n25. Жамғарма маблағларидан мақсадли фойдаланилиши бўйича давлат молиявий назорати Ўзбекистон Республикаси Молия вазирлигининг Давлат молиявий назорати бош бошқармаси томонидан амалга оширилади.\n26. Халқ таълими тизимидаги ташкилотлар ва муассасалар йилнинг ҳар чорагида Жамғарма ҳисобидан ажратилган маблағлар ижроси тўғрисида ҳисобот тақдим этадилар ва улардан мақсадли фойдаланилиши учун жавоб берадилар.\n27. Жамғарма кенгаши аъзолари Жамғарма маблағларининг мақсадли ва самарали тақсимланиши учун жавоб беради.


Тожик журналисти сўконғичликда айбланмоқда\nҲуснигул Даминова анча йиллардан буён Тожикистон давлат телеканалида чиқувчи "Инсон ва қонун" дастурига раҳбарлик қилиб келган.\nБир ҳафта муқаддам маҳаллий ҳуқуқ-тартибот идоралари томонидан ҳибсга олинган Тожикистон радио ва телевидениеси мухбири Ҳуснигул Даминовага раҳбар шахсни ҳақоратлаганлик айби қўйилган. Бироқ журналистнинг адвокати унга қўйилган айбловлар асоссизлигини айтмоқда.\nАйни пайтда республика Адлия вазирлиги вақтинчалик сақлаш изоляторида тергов қилинаётган Тожикистон Давлат радио ва телевидение қўмитаси мухбири, “Инсон ва қонун” дастури раҳбари Ҳуснигул Даминова қариндошларининг айтишларича, журналист бир ҳафта олдин тўсатдан ғойиб бўлган. Журналистнинг дараги фақат орадан тўрт кун ўтганидан кейин чиққан.\n- Рости гап, опамнинг уйига келганлар кимлигини ҳеч билмайди. Ҳамма ҳайрон. Худди 37-йиллардагидек, фуқаро кийимидаги одамлар келишгану, тўйда ўтирган опамни олиб кетишган. Бир ҳафтадан кейин бизга айтишларича, улар туман мелисахонасидан келганлар экан, дейди Ҳуснигулнинг укаси Давлатали.\nУнинг сўзларига кўра, Даминова ғойиб бўлганидан тўрт кун ўтгачгина, опасидан нома олишган. Маълум бўлишича, Ҳуснигулни аввал туман милиция бўлимига, кейин эса Душанбе шаҳридаги 1-вақтинчалик сақлаш изоляторига олиб бориб, қамаб қўйишган.\nЖурналистнинг адвокати Қиммат Розиеванинг айтишича, унинг ҳимоясидаги Ҳуснигул Даминовани куч ишлатар тизим вакиллари қонунга зид равишда ҳибсга олишган.\n- Биринчи навбатда, республика Олий суди, Душанбе шаҳар суди ва Шоҳмансур туман судларига ноқонуний ҳаракатлар бўйича норозиликларимизни жўнатдик. Тўғри, санкцияни янги қонун бўйича суд беради. Бироқ суд мутассаддилари Ҳуснигулни кўрмай, суҳбатлашмай, ғойибона санкция берган. Гўё у бир террорист ёки экстремист каби. Биз юборган аризада Ҳуснигул зудлик билан ҳибсдан чиқарилиши талаб қилинган, дейди адвокат Розиева.\nМаълум бўлишича, Даминовага раҳбар шахсни ҳақоратлаганлик айби қўйилмоқда. Тожикистон Давлат радио ва телевидение қўмитаси раиси Асадулло Раҳмоновнинг судга берган аризасига кўра, Ҳуснигул Даминова уни иш жойида хақорат қилган ва республика Жинойи кодексининг 237-моддаси бўйича жавобгарликка тортилиши керак.\nЖаноб Раҳмонов бу борада мухбирлар билан суҳбатлашишдан бош тортиб, фақат Ҳуснигул Даминова қўмита вакили эмаслигини маълум қилди. Унинг айтишича, “бошқа масалалар бўйича суд ўзининг одилона хукмини чиқаради”.\nАйни пайтда журналистнинг ҳибсга олиниши борасида турлича тахминлар билдирилмоқда. Жумладан, адвокат Қиммат Розиеванинг сўзларига кўра, Ҳуснигул Даминова “Инсон ва қонун” дастурида қўмита раисининг қариндошини танқид қилганлиги учун ишдан бўшатилган.\n- Ҳуснигул Даминова ўн олти йилдан буён телевидениеда турли вазифаларда ишлади. Унинг қўмита мажлисларида мавжуд камчиликлар ҳақида рўи-рост гапириши раҳбарларга маъқул эмасди. Пировардида 2009 йили уни вазифасидан бўшатишган эди. Бироқ суд қўмита раиси буйруғини бекор қилиб, Ҳуснигулни вазифасига тиклаганди, дейди адвокат.\nУнинг айтишича, 2010 йил апрел ойида қўмита раиси Ҳуснигулни яна ишдан бўшатган. Шундан кейин Хуснигул Даминова республика президенти номига ариза ёзган. Бироқ унинг аризаси текшириш учун қайта радио ва телевидение қўмитасига жўнатилган. Натижада қўмита раиси буйруғи ўзгаришсиз қолган.\nДаминова Тожикистон радио ва телевидение қўмитасининг жорий йилда ҳибсга олинган ягона ходими эмас. Аввалроқ қўмитанинг тижорат бўйича директори Хабибулло Ташрифов ўттиз минг АҚШ доллари миқдорида пора олишда айбланиб, ҳибсга олинганди.


Ички ишлар вазирлигида янги кадрлар тайинланди\nИчки ишлар вазирлиги тизимида янги кадрлар ўзгариши\n18 Aprel 23:05 Сиёсат\nБУЙРУҚ бўлим бошлиғи бўлими бошлиғи ИЧКИ ИШЛАР ИЧКИ ИШЛАР БОШҚАРМАСИ ИЧКИ ИШЛАР БЎЛИМИ ички ишлар бўлими бошлиғи ИЧКИ ИШЛАР ВАЗИРЛИГИ ЛАВОЗИМ лавозимга тайинлаш тумани ички\nИчки ишлар вазири буйруғи билан шахсий таркибга расмий тайинловлар амалга оширилди.\nИчки ишлар вазирлиги матбуот хизмати хабарига кўра, подполковник Акбаржон Охунов Андижон вилояти Марҳамат тумани ички ишлар бўлими бошлиғи этиб тайинланди.\nУ ушбу лавозимга тайинлангунга қадар Андижон вилояти ИИБ жиноят қидирув бўлими бошлиғининг биринчи ўринбосари лавозимида ишлаб келган.\nПодполковник Улуғбек Абдураҳмонов Андижон вилояти Нурота тумани ички ишлар бўлимига бошлиқ этиб тайинланди. У бунгача Навоий вилояти Навбаҳор тумани ички ишлар бўлими бошлиғининг биринчи ўринбосари лавозимида ишлаб келган.\nФарғона вилояти Ёзёвон тумани ички ишлар бўлими бошлиғи лавозимига подполковник Дониёржон Раҳмонов тайинланди. Бунгача Фарғона вилояти Марғилон шаҳар ички ишлар бошқармаси бошлиғининг биринчи ўринбосари лавозимида ишлаб келган.\nЖанубий Кореянинг янги элчиси Ўзбекистонда иш бошлади\nЎзбекистон Республикаси Ташқи ишлар вазирлиги Қирғизистондаги вазиятдан хавотир билдирди


Депутатлар Фарғонада уй-жой қурилиши жараёнлари билан танишдилар | O'zLiDeP\nДепутатлар Фарғонада уй-жой қурилиши жараёнлари билан танишдилар\nЎзбекистон Республикаси Президентининг 2021 йил 11 мартдаги “Бозор тамойилларига асосланган ипотека кредитларини ажратиш орқали аҳолини уй-жой билан таъминлашга оид қўшимча чора-тадбирлар тўғрисида”ги Фаромни ижросини таъминлаш ҳамда уй-жой қурилиши ва ипотека бозорини ривожлантиришга доир устувор вазифаларнинг амалга оширилиши устидан парламент ва жамоатчилик назоратини ўрнатиш мақсадида жорий йилда республикамизда “Халқпарвар” Жамоатчилик комиссияси тузилди.\nХусусан, 2021 йил 24 март куни Халқ депутатлари Фарғона вилояти ва туман-шаҳарлар Кенгашлари ҳузурида сенаторлар, депутатлар ва жамоат фаоллари, оммавий ахборот воситалари вакиллари ҳамда блогерлардан иборат “Халқпарвар” Жамоатчилик комиссиялари тузилди.\nПрезидентимизнинг юқоридаги Фармонига асосан, қишлоқ жойларда кўп квартирали уй-жойлар қурилишини амалга оширадиган тадбиркорлик субъектларини аниқлаш бўйича танлов савдолари ўтказилади. Шаҳарларда кўп квартирали уй-жойларни қуриш учун ер участкаларини “Е-IJRO AUKSION” ягона электрон савдо майдончасидаги электрон аукционга қўйилади. Туман-шаҳар ҳокимлиги томонидан маҳаллалар кесимида уй-жойга муҳтож фуқаролар рўйхати шакллантирилади.\nОлий Мажлис Қонунчилик палатаси депутатлари Мавлуда Ибрагимова ҳамда Баҳром Раҳмоналиевлар Қувасой шаҳри ва Қува туманларида бўлиб, аҳоли учун қурилаётган уй-жойлар билан танишдилар.\nҲокимликлар томонидан уй-жойга муҳтож фуқаролар рўйхати шакллантирилгани, ипотека кредити ва субсидиялар олувчилар ўртасида маблағларни адолатли тақсимлаш борасидаги ишларни жойига чиққан ҳолда ўрганиб борилаётгани алоҳида таъкидланди.\nДепутатлар дастлаб Қувасой шаҳридаги “Бунёдкор” йўлдош шаҳарчасидаги кўп қаватли уй-жойларда олиб борилаётган ишларни кўздан кечиришди.\nШундан сўнг Пакана МФЙ ҳудуди кичик саноат зонасидаги 2021 йил июн ойида ишга тушиши режалаштирилаётган умумий қиймати 10 млн.АҚШ долларли “TSEMENT TEXNO SERVIS” МЧЖнинг инвестиция лойиҳаси билан танишдилар. Ушбу лойиҳа орқали 320 нафар янги иш ўринларини яратиш белгиланган.\nДепутатлар ҳарбийлар ва “Ватанпарвар” тизими ходимлари учун миллий қорабайир наслли отлар тайёрланадиган 2,5 гектар майдонда жойлашган “Водий тулпорлари” мажмуасида ҳам бўлиб, у ерда яратилган шарт-шароитлар билан танишди.


Флорентино Перез: «Шундоқ ҳам энг зўр жамоамиз» » Скачать музыку бесплатно новинки музыки 2016-2017\nФлорентино Перез: «Шундоқ ҳам энг зўр жамоамиз»\nКомментариев: 0 Просмотров: 244 Дата: 11-02-2016, 08:00 Маълумки, ФИФА «Реал» клубини янги ўйинчиларни рўйхатдан ўтказиш ҳуқуқидан маҳрум этди. Хабарларга кўра, жамоа балоғатга етмаган футболчиларни ўз сафига жалб этишда қоидаларга риоя қилмаганлиги учун шундай жазога лойиқ кўрилган. «Можароли» трансферлар рўйхатидан бош мураббий Зайниддин Зиданнинг 2 нафар ўғли - 20 ёшли Энцо ва 17 ёшли Лука ҳам жой олишган. ФИФА вакиллари хулосаларига кўра, улар Франция фуқароси бўла туриб, 2004 йили «Реал» сафига қўшилишган. Ваҳоланки, ўша пайт Зиданлар оиласи Испанияда доимий яшаш ҳуқуқига эга бўлмаган. France Football мухбири ва «Реал» президенти Флорентино Перес ўртасидаги суҳбат айнан шу мавзу билан бошланди. «Бу шунчаки, англашилмовчилик» - ФИФАнинг «Реал»га қарши қарорини қандай қабул қилдингиз? - Аввалига ғоят ҳайрон қолдим ва буни шунчаки, англашилмовчилик ўрнида кўрдим. Чунки жамоанинг жазоланишига сабаб бўлганлар рўйхатида Зиданнинг фарзандлари ҳам бор. Ахир Зизу ва унинг оиласи 2001 йилдан буён Испанияда истиқомат қилаётгани ҳаммага маълум-ку... - Унда сизни нимада айблашмоқда? - Низомнинг 3та бандига амал қилмаганликда. Биринчиси - ёш футболчилар федерал лицензиясиз ўйнаш ҳуқуқига эга эмаслар. Иккинчиси - клуб ҳар қайси футболчининг карточкасини федерацияга жўнатиши лозим. Учинчиси - жамоа хорижлик ҳар бир ёш футболчини ФИФАнинг махсус рухсати билан ўз таркибига олиши мумкин. Энг қизиғи, биз ушбу талабларни тўлиқ бажармаганмиз! - Хўш, ҳозирда ФИФА билан қандай муносабатдасиз? - «Реал» - 1904 йили ФИФАнинг тузилишида жонбозлик кўрсатган ташкилотчилар орасидаги ягона клуб! Мана шунинг ўзиёқ ФИФАга муносабатимизни ифодалаб беради. Биз дунёнинг 70тадан ортиқ мамлакатида турли ижтимоий лойиҳаларни ташкил этиб, уларни молиялаштирамиз. «Реал»ни болалар ҳуқуқини бузганликда айблаш - бўҳтон! Зеро, болаларга ҳар томонлама ёрдам бериш фаолиятимизнинг бош мезони саналади. Ҳозирги кунда 400тадан ортиқ дастур орқали 40000 нафардан кўп ёш болага яқиндан кўмак беряпмиз. - ФИФА жамоангизни 2016 йилнинг ёзги ва 2017 йилнинг қишки трансферлар мавсумида харид қилиш ҳуқуқидан маҳрум этди. Боз устига, сўнгги «дарча»да ҳам ҳеч кимни сотиб олмадинглар. Бу ўйин савиясига салбий таъсир ўтказмайдими? - Йўқ, албатта. Ҳаттоки, тақиқ ҳам бизга зарар келтирмайди. Чунки таркибни кучайтиришга эҳтиёж сезмаяпмиз. Шундоқ ҳам дунёдаги энг зўр жамоамиз! Қолаверса, энг яхши мураббийга эгамиз. «Зидан учун раҳмат ўэшитяпман» - Зиданнинг мураббийлик лавозимини эгаллаши қандай ҳиссиётлар уйғотди? - Ҳаммаси 2001 йили уни «Реал»нинг янги футболчиси сифатида таништирганимдагидек. Балки бунга ишонмассиз, лекин ҳозир ҳам одамлар мени кўчада тўхтатиб, алоҳида миннатдорчилик изҳор этишади: «Зиданни бизга совға қилганингиз учун, буюк футболчининг ўйинларидан «Сантьяго Бернабеу»да завқ олиш имкониятини яратганингиз учун сизга раҳмат, президент!» Зизу футболчи сифатида «Реал» тарихидан жой олди. Энди мураббий ролида ҳам шундай қилади. Чунки у - буюк... «Реал»да! - Зиданнинг мураббий бўлиш ниятидан қачон воқиф бўлгандингиз? - Зайниддин футболчилик фаолиятини якунлаган пайт бундай фикр хаёлимда ҳам йўқ эди. Бироқ у 2012 йили тўсатдан устозликка қўл уриш ниятини билдирди. Вақти келиб Зидан «Реал»ни бош мураббий сифатида бошқаришини ўша заҳоти тушундим. Маъмурият бош мураббийни алмаштиришга қарор қилгач эса, дарҳол қўнғироқ қилдим. - У қандай жавоб қайтарди? - Ҳеч иккиланмай розилик берди. Қатъий ва ишонарли тарзда. - Зиданнинг тажрибасизлиги сизни хавотирга солмадими? - Асло. Ҳа, «Реал»да ишлаш жуда қийин. Мураббий улкан нуфузга эга бўлиши шарт. Шу сабабли ҳам, футбол тарихидаги энг буюк ўйинчилардан бирини танладик. - Унинг албатта, муваффақият қозонишига шунчалик ишонишингиз асоси нима? - Чунки Зизу доимо юксак марраларни кўзлайди. Ғалабадан бошқа натижа уни сира қониқтирмайди. Дейлик, ўйинчи сифатида келганидаёқ «Реал»нинг савияси кўтарилганди. Ҳозир ҳам унинг қудратига шубҳа қилмайман. Мана, бош мураббийликка тасдиқланиши билан нафақат футболчилар, балки мухлислар ҳам ижобий томонга ўзгаришди. «Бернабеу»га боринг - ўзингиз гувоҳ бўласиз... - Демак, айтиш мумкинки, Мадридда Зиданга ҳеч ким тош отмайди... - Ҳақиқат шуки, халқ уни севиб қолган. Футболда кимнидир севиб қолиш нимани англатади? Фақат уни майдонда кўриш учунгина чипта харид қилишни. Мухлислар Зизунинг тўп билан қандай муомала қилишини, бир нигоҳи ёрдамида бутун жамоани қойилмақом бошқаришини 5 йил кузатишди. Кўпни кўрган мухлислар Зидан тимсолида Альфредо ди Стефанони кўрадилар. Улар авваллари «Мен ди Стефано ўйинларини кўрганман», деб мақтанишарди, Энди бу ибора шакли бироз ўзгарган: «Мен Зидан ўйинларига гувоҳ бўлганман». - Унинг бош мураббий курсисидаги илк ўйинлари хусусида нима дейсиз? - Зидан жамоага шунчаки, ғалаба эмас, чиройли, мафтункор ва мазмунли ўйинлар кераклигини яхши билади. Буни футболчиларга «Буюк артист»дан яхшироқ яна ким тушунтира олади? Халқнинг хоҳиш-иродасини ким етказа олади? Мана, саволингизга жавоб. - Маълумки, «Реал»да мураббийни узоқ ушлаб турмайдилар. Зидан бундан мустасноми? - «Реал»да ҳеч кимга осон эмас. Айниқса, мураббийларга. Шу сабабли, эртами-кеч, уларнинг футболчиларга таъсири сустлашиб қолади. Эслатиб ўтаман, ЕЧКнинг дастлабки 5та соврини (1956-1960 йиллар) «Реал»га насиб этган. Лекин шундай йирик муваффақият даврида ҳам жамоа бош мураббийни 3 марта алмаштирган. Албатта, устозлар қўнимсизлиги қачондир барҳам топиши керак. Умид қиламанки, бу тарихий ўзгаришни Зидан бошлаб беради. «Бенземанинг айбдор эканлиги аҚлга сиҒмайди» - Келинг, энди мавзуни Франциянинг бошқа бир вакилига бурайлик. Матьё Вальбуэна можароси бўйича терговга чақирилган Карим Бенземани фаоллик билан қўллаб-қувватладингиз. Бунинг боиси...? - Чунки у ажойиб инсон ва иқтидорли футболчи. Карим 2009 йили Мадридга келганидан буён бирор ножўя ишга қўл урмади. Мисол учун, клуб ходимлари, мураббийлар ёки футболчилар билан тортишгани, низога борганини кўрганим йўқ. Хуллас, Карим ўз вазифасини виждонан адо этмоқда. Унинг Испания чемпионатидаги 7 йиллик фаолияти давомида атиги 7та сариқ карточка олгани ҳам фикримга исбот. Умуман, шахсий фикримча, Бензема иқтидор жиҳатидан Роналду ва Зидан билан ёнма-ён туради. У ҳақда яна нималарни эшитишни хоҳлайсиз? Биз футболчимизни қўллаб-қувватладик ва доимо шундай қиламиз. Бенземанинг яхши йигит эканлигига шубҳа қилмайман. Шунингдек, ўз дўсти - Матьё Вальбуэнага ёрдам бермоқчи бўлганига ҳам. - Бордию, Франция суди Бенземанинг айбдор эканлигини тасдиқласа ҳам, футболчи «Реал»даги фаолиятини давом эттирадими? - Уни айбдор сифатида тасаввур ҳам қилолмайман. Бошқа гап йўқ. - Францияда «ПСЖ» фанатлари Криштиану Роналдуни интизорлик билан кутишмоқда... - Бунда ҳайрон қоладиган жойи йўқ. Ахир Роналду - дунёнинг энг яхши футболчиси, «Реал» етакчиси! У буюк ди Стефанонинг вориси ва бу ерда ўзини яхши ҳис қилмоқда. Шундай экан, Мадриддан ҳеч қаерга кетмайди. Мантиқан айтсам, энг яхши футболчи энг яхши жамоага лойиқ! - Инглиз лигасининг ТВ билан имзолаган фантастик шартномасига муносабатингиз қандай? - Шуни айтмоқчиманки, «Реал» 11 йилдан буён дунёдаги энг сердаромад жамоа бўлиб келмоқда. Бундай муваффақиятга эришиш осон эмас. Ахир биз ТВ томонидан беқиёс шартномалар таклиф этиладиган, дунёнинг турли бурчакларидан миллиардлар оқиб келадиган Англияда эмасмиз. Клубимиз - жамоатчилик ташкилоти. Яъни низомимиз қандайдир саховатли бойваччадан маблағ олишимизга изн бермайди. Шу сабабли, жамоани ўта аниқлик - деб хабар бермоқда Stadion.uz нашри.


Исажон Султон. Қисмат (ҳикоя) | www.ziyouz.uz\nБош саҳифа Ўзбек насри онлайн антологиясиИсажон Султонов (1967)Исажон Султон. Қисмат (ҳикоя)\nГоҳо хунук, ваҳший ниначи қурти сув остидан юзага – қамиш ёки ўт поясига ўрмалаб чиқади. У жуда очофат, кўрган нарсасини паққос туширади, баъзан ўзининг наслдошларини ҳам еб қўяди. Пояда соатлаб қимир этмай туради, кейин елка қисми тўсатдан ёрилади, ёрилган қисмидан қанотлари ҳарир, боши катта ўзга бир жонзот – ниначи чиқиб келади. Дўнгга қўниб, қуёш ҳароратида қанотларини қуритгач, пирпираб учади-кетади… Милтиллаб сузиб юрган итбалиқлар ҳам ўзгариб, бақаларга айланадилар. Илдизнинг пўк қисмида истиқомат қиладиган яна бир жонзот – семизқуртнинг ҳаёти ҳам тўсатдан барҳам топади, бир-икки кун қимир этмай ётади-да, бузоқбошига айланади, яна бир оз вақт ўтгач, тўсатдан қанот чиқариб, дириллаб учишга тушади… Нарироқдаги эски тол кундасининг сувга ботган илдизлари орасида бир қари илон бор. У туш маҳали салқиндан чиқиб келади. Лекин қуёш тиғига дош беролмайди, тўнка соясида, эски илдизга ўралиб тураверади, соатлаб қимир этмайди, баъзан пўст ташлайди…\nБилганим – теваракда бунақа рангу тусдаги балиқ йўқ. Бировнинг кўрганинию айтганиниям эслолмайман…\n… Кичкиналигимда энамдан, одамлар ўлганидан сўнг нима бўлади деб кўп сўрардим. Энам “мени қабрга қўясан, кейин ҳар замонда бориб хабар олиб турасан,” деб айтарди. “Сиз ўлганингиздан кейин чиқолмайсизми?”, дер эдим. “Агар Худо хоҳласа, чиқаман”, дерди. “Худо хоҳламаса-чи?” “Унда қандай қилиб чиқай, болам?” Бир гал айтган эдики, одамнинг руҳи бошқа нарсаларнинг ичига, кўпинча капалакка ёки кичкинароқ жонзотларга, баъзан катталарига ҳам кира олади. Капалак учиб келиб жим ўтиради, унинг ичидаги марҳумнинг руҳи эса теваракни томоша қилади.\nОтамдай вазмин, оғир… отамдай камгап… юрганида ер зирилларди, ҳовлига кирганида ҳайбатидан ҳамма жимиб кетарди… балиқ ҳам шунақа эди…\nКўрган тушим ҳақида кўп ўйладим, ниҳоят, отам бошқа бирор нарсанинг ичига кириб яна келар… шу балиқни ростдан ҳам энамга пишириб берақолайлик, шояд тузалса деб, акамга балиқ сирини айтдим.\nАкам отамнинг милтиғини олиб, шошиб чиқиб кетди. Ярим соатлар ўтар-ўтмас, тутиб келтирди. Ўзини кўрмадим, балиқ қопда эди. Мен томорқадан бери келмадим. Ота, жон ота… сен ўлиб кетдинг, аммо энам касал-ку… у ҳам ўлиб кетсинми… биз сени емаяпмиз-ку, сен бошқа балиқнинг ичига кириб олаверасан, деб йиғладим.\nШунда… укам келиб қолди… У ниманиям биларди… Сирни очиб қўйганим учун роса хафа бўлди, келиб сочларимдан тортиб ура бошлади…\nАйвондан нарида ерга гувалакдан ўчоқ қилинган, ўчоққа қозон осилган… ўтинлар ёниб бўлган, чўғи оқаринқираб кўринар… чирсилламоқда эди.\n– Ота… Отажон…. – деб йиғларди у.\nБир қамишзор эмиш. Оч-сариқ, бўйлари узун-узун, поялари қуруқ…\nМинг йиллардан бери адоғи йўқ қамишзор… майин учган оқ попилтириқлар…\nБир қишлоқда, қашшоқ яшар эдик, егани нонимиз, ичгани сувимиз бўлмас эди. Отамга ўшқирганларим… елкасидан тутиб силтаганларим эсимда…\n… Бир куни бу қамишзор тугайди. Ўша куни қуш ҳам келмай қўяди. Шунда бу уқубатдан қутуламан.\n… Қамишзорнинг охирида нима борлигини билишга улгурмадим.\nЎзгариш тўсатдан рўй берди. Осмон ёрилди… йўқ, аввал шамол эсди, попилтириқлар ҳамма ёқни тутди, кейин қамишлар синди, илдизидан суўурилиб учиб кета бошлади. Ва еру кўкдан, ўнгу чапдан, осту устдан “Балиқ бўл!” деган қаттиқ бир садо келиб, ўзимни гулдурос солиб оқаётган бир пўртана ичида кўрдим.\nКунларнинг бирида яна сув бетига чиқдим, теваракдаги ҳамма нарсанинг овози яна ўчиб-жим бўлиб кетди. Сўнг зовур ёқасида эса юз-кўзи ўзимга ўхшаб кетадиган бир боланинг қўлидаги милтиғини менга ўқталиб турганини кўрдим…\nСабаби, отасига қўл кўтарган эди-да. Энди, бир пайтлар… катталарнинг оталари намоз ўқимасин деган буйруқ бўлганида, ота ундан бекитиқча мачитга чиққан экан. Аксига олиб, ўша куни қанақадир байрам эди, ичиб олган эди, келиб отасига “мен қамалиб кетайми” деб ўшқирган, силтаб-итариб ташлаган, ота йиқилганида қамиш бўйранинг чўпи кўзига кириб кетган, шунда “қамишдай қуригин илоё” деб қарғаганди…\nМана, болам пишириб берган балиқнинг эти хил-хил, бирам мазали. Кўзим равшанлашаётгандай. Балки бугун-эрта басирлик барҳам топар?… Жойи жаннатда бўлсин раҳматлининг, мен ундан минг-минг розиман.\nШоядки, у ҳам мендан рози бўлса…\nАгар кичик акам сирни очиб қўймаганида, катта акам уни энамга пишириб бермаганида… ўсиб-ўсиб бир куни росмана тилла балиқ бўларди. Ўшанда ҳаммамиз бориб, тутиб олардик, балиқ “Тила тилагингни” дерди, бизлар ҳам тилагимизни айтардик.\n← Аввалги Аввалги Эркин Аъзам. Пиёда (ҳикоя)\nКейинги → Кейинги: Асад Дилмурод. Хаёл чўғланиши (ҳикоя)


Олимлар Ердаги яна бир фалокат ҳақида маълум қилишди. У Мўғулистон билан боғлиқ | Qalampir.uz\nБу қизиқ\t30 Ноябрь 2020 09:25 44616\nЖанубий Корея, Япония, Швеция, АҚШ ва Хитой олимларидан ташкил топган халқаро гуруҳ Science журналида мақола эълон қилди. Унга кўра, сўнгги йигирма йил ичида Ердаги қурғоқчилик ва иссиқлик тўлқинларининг кўлами мисли кўрилмаган даражага етди. Шарқий Осиёнинг иқлим тизимига таъсир кўрсатадиган бу ўсишни табиий ўзгарувчанлик билан изоҳлаш мумкин эмас ва маълум бир вақтдан сўнг ҳалокатли ўсиш қайтарилмас ҳолга келади, деб таъкидлайди тадқиқотчилар.\nПалеоклиматологлар сўнгги 260 йил ичида Шарқий Осиёдаги иқлим шароитларини тиклашди. Бунинг учун улар маҳаллий дарахтларнинг йиллик ҳалқаларининг кенглигини таҳлил қилишди. Улар ҳақида маълумот International Tree Ring Data Bank’да сақланади. Олимлар, шунингдек, тупроқнинг ҳарорати ва намлигининг ўзига хос игнабаргли турларининг ўсиш ҳалқаларига қандай таъсир қилишини аниқлаш учун дастлабки тадқиқотлар ўтказишди.\n“Маълум бўлишича, ХХ асрнинг 90-йилларидан бошлаб иқлим янада иссиқ ва қуруқроқ бўлиб келмоқда, бу минг йиллик чоракда кузатилмаган. Шарқий Осиёнинг ички минтақаси, шу жумладан, Мўғулистон, "иссиқ нуқта" бўлиб чиқди, бу ерда энг кучли исиш ХХ асрнинг иккинчи ярмида қайд этилган. Минтақа аллақачон кам йиллик ёғингарчилик билан ажралиб туради (300 миллиметрдан кам), бу айниқса уни юқори ҳароратга нисбатан сезгир қилади. Сўнгги йигирма йил ичида бу ерда иссиқлик тўлқинлари сезиларли даражада ошди, бу эса тупроқ намлигига янада кучли таъсир кўрсатмоқда”, деб ёзади олимлар.\nОлимларнинг таъкидлашича, Мўғулистон устидан иқлим ўзгариши бутун Шимолий ярим шарнинг иқлимига таъсир қилади. Мамлакат ёз ойларида минтақадан ташқарида кучли иссиқлик тўлқинларини келтириб чиқариши мумкин бўлган узоқ давом этган антициклонлар билан ажралиб туради. Эҳтимол, Мўғулистон аллақачон қуруқ чўлга айланиб бормоқда, дея таъкидламоыда олимлар.\n16 Январь 12:41 43051\n16 Январь 08:18 40871\n15 Январь 09:06 33031\n14 Январь 11:07 24555\n15 Январь 12:49 23920


Қирғизистонда маҳбуслар очлиги оммавий тус олди\nБишкекнинг марказий майдонида бўлиб ўтган норозилик акциясида мамлакат қамоқхоналарида сақланаётган маҳбусларнинг 200 га яқин қариндоши иштирок этди.\nҚирғизистондаги 17 та қамоқхонанинг 14 тасида 5 кундан бери маҳбусларнинг очлик акцияси давом этмоқда.\nМаҳбусларнинг норозилиги қамоқхона деворларидан ошиб ўтиб, уларнинг яқинларини ҳам митинглар ўтказишга ундади.\nБишкекдаги парламент биноси олдида ўтган митингга 28 март куни маҳбусларнинг 200 га яқин қариндоши йиғилди.\n- Менинг исмим Ибодат. Мен Жалолободдан келдим. Менинг ўғлимни: “Ўш қирғинида қатнашгансан”, деб қамаб қўйишди. Лекин шу кунгача унга айблов эълон қилинмади. Суд ҳам, тергов ҳам қилинмади. Шу кунгача қамоқда сақлаб турилибди, - дейди Ибодат.\nАйни пайтда ҳафта бошида Ўшда ҳам 20 дан ортиқроқ киши Ички ишлар бўлими олдида митинг ўтказди. Маҳбусларнинг яқинларидан иборат норозилар ҳибсхонадаги қариндошлари олдига журналистлар киритилишини ва қамоқхонадаги вазият матбуотда очиқ-ойдин ёритилишини талаб қилишди.\n- Ичкаридаги болаларимиз: “журналистлар кириб, бизнинг дардимизга қулоқ солишсин”, дейишаяпти. Улар: “Бизни калтаклашиб, айбларни бўйнимизга қўйишаяпти, яна кўчадан бегуноҳ одамларни олиб кириб қамаяпти. Нега бизни қийноққа солишаяпти?”, деган талабни қўйишаяпти. “Журналистлар, Озодлик мухбирлари келишиб, аҳволимизни кўришсин”,дейишаяпти. Биз бу талабни қўллаб, шу ерда йиғилаяпмиз, - деди Ўшдаги норозилик митингида иштирок этган аёллардан бири.\n28 март куни Жалолобод қамоқхонаси олдида ҳам маҳбусларнинг 250 нафар қариндоши норозилик намойиши ўтказган.\nАйни пайтда қамоқхоналарда 5 кундан бери маҳбусларнинг очлик акцияси давом этмоқда.\nРасмий маълумотларга кўра, очлик эълон қилган маҳбуслардан 2 нафари ўлган. Очлик акцияси бошланган куни мазкур тадбирни 9 мингдан ортиқ маҳбуснинг 60 фоизи қўллаган бўлса, бугунги кунда бу кўрсаткич 80 фоизга етган.\nМаҳбуслар қамоқхонадаги шароитни яхшиланишини, қийноқларни тўхтатишни талаб қилаётганларини айтаётган бўлсалар, ҳукумат расмийлари мазкур норозлик уюшган жиноий тўдалар раҳбарлари томонидан ташкиллаштирилганини иддао қилмоқдалар.\nҚирғизистон махсус прокурори Қубан Мамакеевнинг маълум қилишича, очлик эълон қилган маҳбусларнинг яқинлари ҳукуматни “қонундаги ўғри” Қамчи Кўлбаев билан музокаралар олиб боришга ҳам даъват этмоқдалар.\n- “Кўлбоев билан музокара қилинглар ва у қамоқхоналарга очликни тўхтатиш тўғрисида буйруқ берсин”, деб таклиф киритишди. Мен уларга ҳукумат ҳам, прокуратура ҳам бу ишга қўл урмайди, деб жавоб бердим, - деди Қубан Мамакеев.\nАйни пайтда Ўш қамоқхонасида очлик эълон қилган маҳбуслардан бири махсус прокурорнинг бундай иддаосини рад этади:\n- Ҳеч қандай айбсиз қамалган одамлар бу ерда жуда кўп. Ноҳақлик бўлаётгани учун қамоқхонадагилар кўтарилаяпти. Болаларни уриб, ноҳақлик кўрсатиб, пресс қилишиб, айбларини бўйнига қўйишаяпти. Кўпчилик қийноқлардан касал бўлиб қолган. Ноҳақликлар кўпайиб кетгани учун биз кўтарилдик. Ҳеч ким бизга: “кўтарил, очлик эълон қил”, дегани йўқ. Пичоқ суякка тақалганидан кейин шу ишлар бўлаяпти, - деди Ўшдаги қамоқхонада сақланаётган маҳбуслардан бири.\nАммо Қирғизистон Ички ишлар вазирлигининг 29 март куни тарқатган баёнотида айтилишича, уюшган жиноий гуруҳлар қамоқхоналарда норозилик акциялари уюштириш орқали ҳукуматни жиноятчиликка қарши очилган урушни тўхтатишга мажбурламоқчи.\n“28 мартгача уюшган жиноий гуруҳларнинг 125 аъзоси қамоққа олинди. Улардан 18 таси ”положенец” ва “смотряший”лардир. Аммо, босимларга қарамай, биз Қирғизистонда уюшган жиноий гуруҳ тушунчаси бира тўла йўқ бўлиши учун курашни давом эттирамиз”, дейилади баёнотда.


25 февраль, 2020, 15:35\nТеглар:ЎзПФЛ | Локомотив | Трансфер янгиликлари\nЖамоага 10 та янги футболчи қўшилди\nТошкентдаги "Orient Finans Bank" мажлислар залида "Локомотив" янги мавсум олдидан ўз таркибига қўшиб олган футболчиларнинг таништирув маросимини ўтказди.\nУшбу тадбирни "Локомотив" бош директори ўринбосари Тўлабек Акрамов ҳамда бош мураббий Андрей Фёдоров очиб беришди. Бу ҳақда клуб матбуот хизмати хабар берди.\nТўлабек Акрамов: - Барчани янги мавсум билан табриклайман. Чемпионатдаги жамоаларга омад тилайман. "Локомотив" 2019 йилнинг декабридан буён янги мавсумга тайёргарлик кўрмоқда. Жамоа БААда ўқув-машғулот йиғинларини ўтказди. Бу биз учун ОЧЛ плей-офф баҳсига тайёргарлик вазифасини ўтаб бериши керак эди. Афсуски, ўйинда омадимиз келмади. Аламли мағлубиятга учрадик. Умуман олганда, жамоамиз шундан сўнг бир неча синов-назорат ўйинларини ўтказди. Хатолар устида ишладик, мураббийлар штаби ҳам муаммоларни кўриб чиқишди.\nАндрей Фёдоров: - Хайрли кун. "Локомотив" ушбу мавсумда умуман бошқача кўринишга эга бўлади. Жамоамиз матбуот кўз ўнгида янги мавсумга тайёрланди. Жамомиз яна янгича кўриниш олмоқда. Гарчи кўплаб футболчилар жамоани тарк этиб, янгилар олинган бўлса-да, мавсумдаги вазифаларимиз ўзгармайди. Янги футболчиларнинг сифатлари анчагина юқори ва улар жамоани кучайтира олишади. Биз йиғинлар давомида ёшлик ва тажрибани уйғунлаштиришга интилдик. Жамоани ким бошқарса ҳам, кимлар ўйнаса ҳам, бизнинг мақсадларимиз ўзгармайди. Совринлар ютиш - "Локомотив"нинг асосий вазифаси.\n- "Локомотив"ни қишда Ислом Тўхтахўжаев тарк этганди. Хитойдаги муаммолар сабаб унинг клуб билан шартномаси бекор қилинган деб эўиттим. У "Локомотив"га қайтиши мумкинми?\nАндрей Фёдоров: - Ислом декабрда Хитойга кетганди. У борасидаги вазиятни кузатиб боряпмиз. У жамоамиз таркибида машғулотларни давом эттирмоқда. Ҳозирда ҳам у Хитой чемпионатининг бошланишини кутяпти. У ўз кучини бошқа чемпионатда синаб кўришини қаттиқ истамоқда.\n- Собиқ футболчиларнинг яна жамоага қайтаришга нима сабаб бўлди?\n- Уларнинг маҳорати. Жамоага тажрибали футболчилар керак. Бошида айтгандим, бизга тажрибали ва ёшлик ўртасидаги баланс керак. Улар ўйиндаги ҳолатни ушлаб тура олишади.\n- Тожикистонлик футболчи борасидаги иш қандай якун топди?\n- Алишер Жалилов билан музокаралар олиб бордик. У билан маошини келиша олмадик. Ойбекни биз анча вақтдан буён кузатиб бордик. У ҳозирда ўзининг юқори жисмоний ҳолатида. У шу орқали жамоага катта фойда келтира олиши мумкин. Бизга сифатли футболчилар керак. Бу борада биз раҳбарият билан доимо мулоқотдамиз ва ҳар томонлама ўйлаб кўриб иш қиламиз.\nШундан сўнг футболчилар таништирилди\nШаҳзод Шайманов 4-рақам\nДаврон Умиров 6-рақам\nКахи Махарадзе 7-рақам\nКирилл Погребняк 9-рақам\nСлавко Дамьянович 5-рақам\nМарат Бикмаев 10-рақам\nКамрон Сайдазимов 22-рақам\nАбдул Азиз Юсупов 23-рақам\nОйбек Қиличев 70-рақам\nШерзод Файзиев 37-рақам\nМахтанма пахтакор зўр\nXamani joniga tekan loko esiz shuncha pular bularga tojiklar qoqip ketiku\nBikmayev zaybal bomadimikin\nЎзбекистонда ўтган йили 17 декабрда очилган трансфер ойнаси ёпилди\n"Навбаҳор" клуби "Локомотив"га қарши ўйин олдидан 3 футболчини рўйхатдан ўтказди. Улардан бири легионер\nАГМК легионерлар лимитидан тўлиқ фойдаланди. Олмалиқликларнинг ПФЛдан ўтказган футболчилар рўйхати


Фойдаланишга топширилган сифатсиз уйлар - Истеъмолчилар ҳуқуқларини ҳимоя қилиш Агентлиги\nФойдаланишга топширилган сифатсиз уйлар\nМасъулиятсиз қурувчилар томонидан қўл учида қуриб битказилган уйларни кўриб «Бу уйни ким қурган экан?» деган савол туғилади. Катта маблағ эвазига ва банк кредитлар асосида уй сотиб олиб норизо бўлаётган коттеж эгалари Истеъмолчилар ҳуқуқларини ҳимоя қилиш агентлигининг Қорақалпоғистон ҳудудий тизимига нажот излаб мурожаат қилишади.\nҚўнғирот туманидаги мазкур уйларнинг том қисми, деворлари, эшик-ромлари сифатсиз, белгиланган талабларга жавоб бермайди. Устига-устак чиқиндихона аҳоли яшаш жойига яқин жойлашгани сабаб нафақат чидаб бўлмайдиган даражадаги бадбўй ҳид, балки чиқиндиларни ўзи ҳам коттежли ҳовлиларга шамол билан келарди. Айниқса ёз фаслида.\nҲудудий тизим мутахассислари жойига чиққан ҳолда мурожаатчилар билан мулоқотда бўлиб, қурилишда йўл қўйилган камчиликлар фақат шулар билан чегараланмаганлигини аниқлашди. Ҳар бир уй учун муҳим ҳисобланган чиқинди сув тушадиган чуқурлик талаб даражасида қурилмаганлиги маълум бўлди.\nАгентлик томонидан ушбу сифатсиз қурилган уй-жойнинг буюртмачи “Қишлоқ қурилиш инвест” инжиниринг компанияси масъулияти чекланган жамиятининг Қорақалпоғистон Республикаси филиалига ва пудратчи “Арқа Батыс қурылыс” масъулияти чекланган жамиятга сўров хатлари юборилди. Шундан сўнг қурилиш бўйича аниқлаган камчиликлар бирма-бир бартараф этилиб, аҳолининг яшаш шароити яхшиланиши учун ишлар бошланди.\nАгентликнинг Қорақалпоғистон ҳудудий тизими саъй-ҳаракати билан ҳар бир хонадоннинг оқава сувлари учун алоҳида чуқур ўралар қазилиб, қувурлар ётқизилди. Натижада пудратчи томонидан жами 94 млн сўмга яқин қурилиш-таъмирлаш ишлари амалга оширилди.Бундан ташқари, атроф-муҳит тартибга келтирилди ва чиқиндихона аҳоли яшаш ҳудудидан кўчирилди.\nЯнги йил арафасида амалга оширилган бу ишлар Қўнғирот туманидаги аҳоли учун яхши совға бўлди.\nCategories: Муаммо: мурожаат ва натижа, Фаолият, Янгиликлар 08.01.2022


Исёнчилар Қаддафий тарафдорларига ультиматум эълон қилди\nИсёнчилар Қаддафийнинг она шаҳри Сиртдан 128 км ғарбдаги Абу Ғрейб шаҳри яқинида\nИсёнчиларнинг аёвсиз таъқиби остида қолган ва лекин уларга ҳозирча тутқич бермаётган Муаммар Қаддафийнинг оила аъзолари Жазоирдан бошпана топишга муваффақ бўлгани тўғрисидаги хабар кетидан уларни экстрадиция қилишни Жазоирдан Ливия Ўтиш даври миллий кенгаши талаб қилажаги тўғрисидаги хабар пайдо бўлди.\nАйни пайтда Қаддафийнинг Триполини ташлаб чиққанию ўғилларидан бири жанг пайтида ўлдирилгани хабар қилинди.\nҚаддафийнинг оиласи Ливиядан Жазоирга машинада етиб борди ва бу хабар кетидан ливиялик исёнчилар қўшни Жазоирни Қаддафий оиласини қабул қилиб олгани учун айблади.\nЖазоир ташқи ишлар вазири баёнотига кўра, Қаддафийнинг иккинчи хотини Сафия Фарқаш Жазоирга 29 август, душанба куни эрталаб машинада кириб борган.\nҚаддафийнинг 34 яшар қизи Ойша ва вояга етган ўғиллари Муҳаммад ва Ханнибаллар ҳам ҳозирда Жазоирда Сафия Фарқаш билан бирга.\nВоқеалар ривожи ўзини Ливиянинг янги раҳбарияти сифатида тута бошлаган Ливия Ўтиш даври миллий кенгаши билан Жазоир ўртасидаги дипломатик совуқчилик келтириб чиқариш таҳдидини пайдо қилмоқда.\nМиллий кенгаш расмий вакили Маҳмуд Шаммон Ливия янги раҳбарияти Жазоирдан қаддафийлар оиласини экстрадиция қилишни талаб қилажагини билдирди.\n- Бу Ливия халқига қарши, уларнинг орзу ва умидларига қарши душманлик амалидир. Биз бу жиноятчиларнинг экстрадиция қилиниши ва судга тортилиши учун барча ҳуқуқий чораларни кўрамиз. Биз Қаддафий ва унинг оиласига кўмак кўрсатмоқчи бўлганларнинг огоҳлантирмоқчимизки, агар шу ишни қилсалар ливияликларнинг душманларидир ва уларни ливияликлар дунёнинг қайси бурчагида бўлмасин таъқиб қиладилар, деди Маҳмуд Шаммон.\nМуаммар Қаддафийнинг ўзи қаерда эканлиги номаълумлигича қолмоқда. Бироқ унинг ўғли Хамиснинг 17 яшар соқчисидан олинган, лекин бошқа манба томонидан тасдиқланмаган маълумотга қараганда, Қаддафий сўнгги жума оқшомида ҳам Триполида бўлган ва кейин мамлакат жанубидаги Сабаъ шаҳрига кетган.\nБританиянинг Sky News телевидениеси хабарига кўра Қаддафийнинг ўғли Хамис ўлдирилган. Хамиснинг қўлга тушган соқчисининг айтганларига таяниб хабар қилинишича, Қаддафий ўғли Хамис билан жума куни соат 13:30 ларда, исёнчилар ҳужум қилаётган пайтда учрашган. Шундан сўнг кўп ўтмай қизи Ойша билан учрашган ва Ланд Крузер машинасига тушиб кетган.\nҚаддафийнинг она шаҳри Сирт каби Сабаъ шаҳри ҳам полковник тарафдорлари исёнчилар ҳужумларини қайтаришга муваффақ бўлиб турган оз сонли аҳоли пунктларидан биридир.\nҚаддафийга содиқ кучлар шу кунда Сабаъ шаҳри ва унинг атрофларини назорат қилмоқда. Атрофи саҳро бўлган бу аҳоли пунктидан қўшни Жазоир, Нигер ва Чадга нисбатан осон чиқиб кетиш имконини берадиган йўллар мавжуд.\nСешанба куни исёнчилар Муаммар Қаддафийга содиқ қолаётган кучларга ультиматум эълон қилгани маълум бўлди.\nҚаддафий тарафдорларига шанбагача қуролсизланиш тавсия қилинди ва бу талаб бажарилмаган тақдирда уларга қарши қақшатқич зарба берилишидан огоҳлантирилди.\nИсёнчилар томонидан тузилган Ливия Ўтиш даври миллий кенгаши раиси Мустафо Абдул Жалилнинг бугунги баёнотига кўра, бир неча шаҳар, шу жумладан Қаддафий туғилган Сирт шаҳрини назорат қилаётган ҳарбийлар қўмондонлари билан музокаралар олиб борилмоқда.